19:49, 11.09.2019 // 33501\nЕвро масаласини деярли ҳал қилган Англия, Рональдунинг бенефиси ва бузилиб қолган «немис машинаси». Евро—2020 саралишида тур тафсилотлари\nСентябрь ойидаги ФИФА кунларида Евро—2020 саралаш босқичининг 5 ва 6-тур учрашувлари бўлиб ўтди. «Дарё» гуруҳлардаги ҳолат ҳақида тўхталиб ўтади.\nМазкур гуруҳда кутилганидек Англия терма жамоаси ўз устунлигини намойиш қилмоқда. Инглизлар 7-сентарбдаги ўйинда Болгарияни йирик ҳисобда доғда қолдирган бўлса, орадан уч кун ўтиб голларга бой бўлган баҳсда Косовадан устун келди. Битта захира ўйинига эга Гарет Саутгейт шогирдлари кейинги турда масалани ҳал қилиш имкониятига эга.\nОктябрда «уч шерлар» иккинчи ўриндаги Чехия майдонига сафар қилади ва бу ўйиндаги ғалаба Англияга деярли муддатидан аввал 1-ўринни тақдим этади. Иккинчи йўлланма учун эса Чехия ва Косово термалари ҳаракат олиб бормоқда. Черногория ва Болгарияда имконият фақат математик жиҳатдан сақланиб қолган.\nМазкур гуруҳда 6-турдан сўнг кутилмаганда Украина 13 очко билан етакчи бўлиб турибди ва битта ўйин кам ўтказган Португалияни беш очкога ортда қолдирмоқда. Сўнгги иккита ўйинда Португалия сафарда Сербияни 2:4 ҳисобида таслим этди ва Литва майдонида бешта гол урган ҳолда вазиятини яхшилаб олди. Бу ўйинда Криштиану Рональду покер қайд этган ҳолда жамоасига навбатдаги ғалабани тақдим этди.\nУкраина ҳам Литвадан уч очко тортиб олди, 6-турда эса дам олди. Бу икки жамоага Сербия рақобатчи бўлишга уринмоқда.\nАввал бошидан «ўлим гуруҳи» деб аталган мазкур гуруҳда кураш қизғин бормоқда. 6 сентябрда нафақат гуруҳнинг, балки 5-турнинг марказий ўйинида Германия ва Нидерландия терма жамоалари ўзаро баҳсга киришди. Унда «учар голландлар» ишончли ғалабани қўлга киритди. Кейин Нидерландия термаси Эстония майдонидан йирик ғалаба билан қайтди, немислар эса муҳим ўйинда Шимолий Ирландияни доғда қолдирди.\nАйни дамда Германия ва Шимолий Ирландия 12 тадан очко тўплаган ҳолда пешқадам бўлиб турибди. Захира ўйинига эга Нидерландия 9 очко билан улар ортидан бормоқда. Эстония термаси Европа чемпионатига чиқиш ҳуқуқидан расман маҳрум бўлди.\nБу гуруҳда ҳам тенг кучга эга учта жамоа ўртасидаги баҳс «қизиб» бормоқда. 5-турда Ирландия ва Швейцария терма жамоалари ўйинида дуранг қайд этилди. Бундан унумли фойдаланган Дания термаси Гибралтарни йирик ҳисобда енгган ҳолда етакчилар қаторига қайтди. Бироқ данияликлар 6-турда Грузия билан дуранг ўйнаб, пешқадамга айланиш имкониятини йўққа чиқарди.\n6-турдан кейин Ирландия 11 очко билан 1-ўринда бормоқда. Ундан икки очко кам тўплаган Дания эса иккинчи поғонада. Кейинги ўриндаги Швейцария (8 очко) битта ўйин кам ўтказган. Ортда қолган бешта ўйинда очко жамғариш уёқда турсин, бирорта ҳам гол ура олмаган Гибралтар деярли имкониятни йўқотди.\nБу интрига бой гуруҳлардан бири бўлиб турибди. Сўнгги икки турда бир қатор қизиқарли ўйинлар бўлди. 4-турдан кейин пешқадам бўлиб турган Словакия ўз майдонида Хорватияга йирик ҳисобда ютқазиб қўйди. Шунингдек, 5-турда Уэльс термаси ўзида Озарбайжонни қийинчилик билан енгди.\n6-турда Хорватия кутилмаганда Озарбайжон билан дуранг ўйнаб қўйди. Словакия эса Венгрияни мағлуб этди. Шу тариқа, гуруҳидаги вазият чигал тус олмоқда.\nХорватия 10 очко билан пешқадамга айланди, Словакия ва Венгрия эса 9 очкодан тўплаган ҳолда кейинги ўринларда бормоқда. Битта захира ўйинига эга Уэльсда эса 6 очко бор.\n19:37, 20.01.2020 // 124305\n13:49, 20.01.2020 // 100523\n20:29 Кеча // 100754\n21:31, 20.01.2020 // 85945\n18:03, 20.01.2020 // 85947


Microsoft: вируслар Бангладеш, Индонезия ва Непалдаги компьютерларга кўпроқ зиён етказади\n11:58 / 06.05.2016\nЗарарли дастурлар кўп ҳолларда Бангладеш, Индонезия, Непал, Покистон ва Фаластиндаги компьютерларни зарарлаши маълум бўлди. Аксинча, Норвегия, Финландия, Швеция ва Япониядаги компьютерлар эса хавфсизлик борасида олд ўринларда бормоқда. Бу ҳақидаги маълумотлар АҚШнинг Microsoft компанияси ҳисоботида келтирилган.\n"Улар бу масалани чуқур тушуниб, киберхавфсизлик тизимини зудлик билан таъминлашларини англатади", - деди корпорациянинг компьютер хавфсизлиги директори Тим Рейнс.\nҲисобот маълумотларига эътибор қаратиладиган бўлса, зарарли дастурлар 2015 йилда Windows тизимидаги 18 фоиз компьютерни ишдан чиқарган. Корпорация мутахассислари фойдаланувчилар ҳақида маълумотларни олиш учун компьютер тизини бузиб кириш ҳолатлари кўпайишини ҳам башорат қилмоқда. "Биз айнан ана шундай ҳужумлар сонининг кескин ошиб бораётганлигини кўриб турибмиз. Агар сонларга эътибор қаратадиган бўлсак, айни дамда бундай ҳолатлар 10 млн. ни ташкил этаётганини айтиш мумкин", - деди Microsoft менежирларидан бири Алекс Уэйнерт.\nЭслатиб ўтамиз, корпорация бундай ҳисоботларни бир йилда икки марта бериб боради.


Исмлар сонини ҳисоблашга кетган вақт: 0.009898 сек.\nҲуснобод (Husnobod) » арабча, форс-тожикча » қиз бола\n114 Синоним: Номаълум Ўз вариантингизни киритинг.\nҲуснора (Husnora) » арабча, форс-тожикча » қиз бола\nороланган, безанган, зебо қиз; ўзига муносиб бўлган, мос тушган гўзал ҳусн соҳиби\n128 Синоним: Номаълум Ўз вариантингизни киритинг.\nҲуснулла (Husnulla) » арабча » ўғил бола\nАллоҳнинг гўзаллиги, нафосати ёки Аллоҳнинг чиройли бандаси\n89 Синоним: Номаълум Ўз вариантингизни киритинг.\nҲусом (Husom) » арабча » ўғил бола\nқаранг Ҳисом, Ҳисомиддин.\n100 Синоним: Номаълум Ўз вариантингизни киритинг.\nБошига ⇦ Олдинги 42 43 44 45 46


«Вояга етдим. Отамни кўргим келаяпти!» - Darakchi\n«Вояга етдим. Отамни кўргим келаяпти!»\nМУТОЛАА 28.03.2018, 11:12\n— Ёшим 19 да. Ота-онам чақалоқ вақтимда ажрашиб кетишган. Дадамни ёшлигимдан кўрмаганман. 16 га тўлиб, паспорт олганимда отам билан учрашишни жуда истадим ва уйларига бордим. Қўрқмай борганимнинг сабаби улар мени кўп маротаба чақиртирган, эски ҳовлимизга ҳам қидириб борган эди. Шунинг учун уларда ҳам ҳоҳиш бор деб ўйладим. 15 дақиқача гаплашдик. Ўша пайти жуда-жуда хурсанд эдим. Ота меҳрини ҳис қилгандек бўлдим. Энди топишдик, бир умрга отамдан айрилмайман, дея ўйлаган эдим. Афсуски, ўша кундан кейин отам бошқа телефон қилмадилар. Кейин рақамим ўзгарди, балки топа олмаётгандирлар, яна билмадим. Ўзим қўнғироқ қилганижуръатим етмади. Чунки эшитишимга қараганда, дадамнинг хотини биз учрашганимиздан кейин аразлаб кетиб қолибди. Қариндош-уруғлари эса мени бирор нарса ундиргани келган, дейишибди. Ишонсангиз, шу ёшимгача онам дадамдан бир сўм алимент ёки ёрдам пули олмаганлар. Ҳамма нарсамни беками-кўст қилиб вояга етказдилар, ҳеч кимдан кам жойим бўлмади. Улар айтган гаплар менинг хаёлимга ҳам келмаган эди. Энди дадам билан яна кўришишни ҳоҳлайман, онда-сонда гаплашиб турсак дейман... Лекин мен сабаб оилалари бузилишидан қўрқаман. Нима қилсам бўлади? Илтимос, маслаҳат беринг...\nБу шунчаки шикоят эмас, бу — юракдан отилиб чиқаётган нидо. Фарзанд отага талпинаяпти, катта бўлиб, вояга етиб, ақлини танигандан сўнг онгли равишда талпинаяпти. Аммо вазият, одамлар, шароит бунга имкон бермаяпти. Бундан ортиқ адолатсизлик борми? Таҳририятимизга келган ушбу мурожаатдан сўнг биз на фарзанднинг, на отанинг собиғи бўлмаслигини ёдда тутган ҳолда тақдир тақозоси билан отасидан йироқда катта бўлган, улғайгач ўз падари билан топишишни истаётган инсонлар муаммосини тилга олишга қарор қилдик. Юқоридаги муштарийимиз муаммоси истисно ҳолат эмас, афсуски, ҳаётда бундайлар учраб туради: вояга етганда ҳам ўз отаси, онасига, жигарларига етиша олмаётганлар қанча? Биз этни тирноқдан ажратаётган ҳар уч томон: ота, она ва ўгай онага мурожаат қилмоқчимиз.\nОта: кўздан нари – кўнгилдан нарими?\nШундай гап бор: ота меҳри она меҳридан кучсизроқ, эркак фарзандларини осон унутиб юборади. Лекин бу фикрга қўшилиш қийин. Бундай оталар жуда камчиликни ташкил қилади. Эркаклар фарзандини аёллардан кам яхши кўрмайди. Фақат эркак киши эмоционал жиҳатдан эгилувчан эмас, улар туйғуларини изҳор қилишни билишмайди. Фарзанддан айрилиққа улар иродали бўлганликлари учун ҳам чидай оладилар. Лекин деярли ҳар бир ота, агар у ароқхўр ё гиёҳванд бўлмаса, яъни шахс сифатида етук бўлса, фарзандини ўзи тарбия қилишни, уларнинг тарбиясида фаол иштирок этишни истайди.Фақат оналарнинг боладан ўз манфаатлари йўлидан фойдаланиши, фарзанднинг отаси билан учрашувига қаршилик қилиши туфайли улар ажрашгандан кейин болалари билан кўп учраша олмайдилар. Юқорида мурожаат қилган қаҳрамонимизнинг отаси жуда кичкиналик пайтида унинг ҳаётидан чиқиб кетган ва маълум сабабларга кўра қизининг тарбиясида иштирок эта олмаган. Майли, сабаблар нақадар салмоқли бўлмасин, бўлар иш бўлди. Энди фарзанд ўзи ақлини таниб отасига талпинмоқда. Хўш, нега боласини кўриш учун бир неча бор ҳаракат қилган, уни излаган ота 15 дақиқалик суҳбатдан сўнг иштиёқи сўнди, уни кўриш учун баҳона изламай қўйди? Гап фақат унинг хотини ё қариндошларидами? Уларда ҳам гап кўп. Аммо асосий сабаб яна эркак кишининг психологиясига бориб тақалади. Ота чақалоқлигида йўқотган қизини топди, атиги 15 дақиқагина гаплашганини тушунса бўлади: ҳаяжон, янги вазиятга кўникиш қийинлиги, ўнғайсизлик бўлгандир балки. Қолаверса, эркаклар ўзгаришларга, стрессларга чидамли эмаслар. Энди нима бўлади, нима қиламан деган хаёллар оғушида қолган бир вақтда ҳам хотини, ҳам қариндошлари томонидан босимга учраган ва... ҳеч нима қилмай қўйган. Яъни қилажак ҳар бир ҳаракатидан сўнг кимгадир ёмон бўлиши эҳтимоли уни қўрқитган. Аҳволни баттар чигаллаштирмаслик учун эркак жим турибди. Лекин энди ҳақиқий эркакликни кўрсатиш вақти келди. Ота вазияни шундай тақдим қилиши кераккки, хотини ҳам, бошқалар ҳам буни реал бир воқелик деб қабул қилсинлар. «Ҳа, у менинг фарзандим, бир парчам. Ундан воз кеча олмайман. Бу хотинимдан, оиламдан воз кечаман деганим эмас. Шунчаки, уни қабул қилинглар, тамом». Шундай дейиш керак.\nОна: бола фақат сизники эмас!\nУнутманг, фарзанд собиқ бўлмагани каби ота ҳам собиқ бўлмайди (буви, бобо, амма... лар ҳам). Аммо оналар, негадир, буни унутиб қўйишади. Сизга ёқадими, йўқми – барибир, фарзандингизнинг отаси ва ота томондан қариндошлари уни кўриб туришга ҳақлари бор. Биз фарзандини ёлғиз катта қилган, собиқ эридан бир тийин ёрдам пули олмаган аёлга бундай аччиқ гапларни бекорга айтмаяпмиз. Чунки юқоридаги мактубдан кўриниб турибдики (аслида, ҳаётда ҳам кўп учрайди бундай ҳолат) оила ажрашгач, фарзанд отасидан жудо бўлган. Кўпинча аёллар шу йўл билан собиқ эрларидан ўч олишади. Балки сиз ундай қилмагандирсиз, аммо бола отасини кўрмай катта бўлганида сизнинг айбингиз йўқ, дея олмаймиз. Қизингизнинг отаси уни бир неча бор излаганда йўлини топиб кўриштириш керак эди. Шунда қизингиз ҳозиргидек бир нима таъма қилиб отасини излаб келди, деган маломатларга қолмас эди. Ҳар ҳолда, болани отасига кўрсатмай нафақат собиқ эрга, балки фарзандингизга ҳам жабр қиласиз, азиз аёллар. Бола манфаати ҳамма нарсадан устун, сизнинг кибрингиз, аламларингиз, қасос туйғуингиздан-ку, инчинун. Шундай экан, худбинлик қилмай, болалар ёшлигида уларни отасига эш қилиб ўстириш керак. Бундан фарзандингизга фойда бор: у ўзини нафақат онаси, балки отаси томонидан ҳам севимлилигини ҳис қилиб яшайди, ўзига баҳоси ортади. Эркакнинг янги оиласи ҳам аввал бошданоқ бунга кўникади. Натижада, фарзанд вояга етгач, бунинг учун сиздан фақат миннатдор бўлади, холос.\nЎгай она: эрга тегаётганда билмаганмидингиз?\nАлбатта, қаҳрамонимизнинг ўгай онаси турмушга чиқаётганда эрининг аввал уйланганини, фарзандлари борлигини билган. Ҳамма аёллар билади, лекин барибир ҳамма аёллар эрини аввалги оиласига, ўша турмушдан бўлган фарзандларига рашк қилади. Истисно ҳолатлар бўлиши мумкин, лекин бундай тушунган аёллар кам. Эри фарзанди билан учрашса, унга ғамхўрлик кўрсатса, аёл буни худди ўз оилавий ҳаётига хавфдек қабул қилади. Баъзилар ҳатто «Болаларимнинг ризқини қийиб ўша фарзандларингизга ташияпсиз» дейишгача боришади. Кечирасиз-у, сиз бирор эркакни деб фарзандларингиздан воз кечган бўлармидингиз? Воз кеча олганингизда ҳам, уларни ўйламасмидингиз, соғинмасмидингиз? Ота меҳри онаникидан кучсиз деб ким айтди сизга? Сиз эрингизнинг аввалги оиласига ҳадеб диққатни қаратаверманг. Ҳа, аввал уйланган, ажрашган, аммо қайта бориб у аёл билан ярашмаган, у оиласини тикламаган, аксинча, янги ҳаёт бошлаб сизни танлаган, шунча йилдан бери сиз билан яшаб келаяпти-ку. Турмуш ўртоғингизнинг сизнинг болаларингиздан ташқари яна кимгадир оталиги фактини ўзгартиролмайсиз, буни қабул қилмай иложингиз йўқ. Қабул қилсангиз, ўша фарзандлар уйингизга келиб ётиб олишмайди. Айниқса, энди оёққа туриб, вояга етиб, эсини таниб олган инснлар ўз ҳаддини билишади. Уларга ота меҳри керак. Албатта, сиз тортиб олмагансиз у меҳрни. Лекин сизнинг фарзандларингиз каби унинг ҳам отасига нисбатан меҳри ва ҳаққи бор. Бўлишасиз, иложингиз йўқ. Агар шу инсонларни худди эрингизнинг бошқа қариндошлари каби қабул қила олсангиз, уларга ширин сўзингизни аямасангиз, турмуш ўртоғингиз буни қадрлайди, сизга муҳаббати ортади. Аксинча, уни жигарпорасидан жудо қилиш учун турли ультиматумлар ўйлаб топа бошласангиз, эрингиз сизни танлагани билан, барибир, юрагининг бир чети кемтик бўлиб қолади, бутун умр сизга нисбатан кек, алам сақлаб юриши мумкин.


Туркиядаги норозилик намойишлари ҳамон давом этмоқда\n30 ноябр 2020, Тошкент вақти: 10:08\nТуркиянинг Истанбул, Анқара ва бошқа шаҳарларида кўп минг кишилик норозилик намойишлари душанба, тўртинчи куни ҳам давом этди.\nПолиция намойишчиларга қарши кўз ёшини оқизувчи газ ва сув пуркагичлар ишлатмоқда.\nМамлакат Бош вазири Ражаб Тоййиб Эрдўғон норозиликлар ортида “экстремист унсурлар” турганини таъкидлади ва турк халқини провокацияга учрамасликка чақирди.\nДушанба куни расмий ташриф билан Марокашга учиб кетган Эрдўғон вазиятни тез кунларда тинчланишига умид билдирди.\nТуркиянинг НАТО бўйича иттифоқдоши АҚШ ва Европа Иттифоқи давлатлари Анқарани босиқликка чақирди.\nНорозилик намойишлари ортидан Туркиянинг асосий биржасида душанба куни 10,5 фоизга пасайиш кузатилди.\nТуркиядаги норозилик акциялари Истанбулнинг Тақсим майдонига яқин боғда қурилиш ишлари бошлаш учун рухсат берилганига қарши ўтган ҳафта бошланганди.\nНамойишчилар Эрдўғон етакчилик қиладиган исломий қарашлардаги Адолат ва тараққиёт партиясини ҳуқуқбузарликда айблаб, ҳукумат истеъфосини талаб қилмоқда.


WSJ: Путин ва Обама “ақл тўплаш” сўзларини ҳар хил тушунишади\n17:16 / 21.09.2015\nРоссия ва АҚШ президентлари, “афтидан, “ақл тўплаш” сўзларини ҳар хил тушунишади”, дейилади The Wall Street Journal газетасининг муҳаррирлик мақоласида.\nНашрнинг эслатиб ўтишича, 10 кун муқаддам Барак Обама Россия қўшинларининг Сурияга кириб келиши мағлубият билан тугашини таъкидлаб, Кремлга “ақл тўплаш”ни маслаҳат берган эди. Аммо Обаманинг бу баёнотидан сўнг “Путин Сурияга қирувчиларини йўллай бошлади, энди Обаманинг ўзига дарс бериб қўйишганидай тасаввур уйғонмоқда”.\n“Путин айнан Обаманинг президент бўлиши унинг бахти эканлигини билиб ҳайратлангандир. Россия музокарачилари Сурия бўйича музокараларни Киев ҳукуматига АҚШ томонидан ёрдам кўрсатилиши ёки Болтиқбўйида қўшин жойлаштирилиши, ёки бўлмаса Эрон ядровий келишуви шартларига амал қилиш билан боғлаб ўтказишларини кутинг. Бу энг заиф президент имкон туғдириб бергунига қадар Путин Обама устидан ғалаба қозонишда давом этаверади”, - хулоса қилинади мақолада.


Тил - моддий, маънавий меросни сақлаш ва бойитишнинг энг кучли воситаси. ЮНЕСКО ҳисоб-китобига кўра, мавжуд 7 мингга яқин тилнинг ярми ХХI асрда ўзининг охирги соҳибидан ажралиши мумкин. Баъзи фаразларга кўра, аср охирига келиб мавжуд тилларнинг 95 фоизи ўлик тилга айланади. Ҳар ойда дунё миқёсида иккитадан тил ўлаётганлиги эса даҳшатли ҳодиса! ЮНЕСКОнинг 2017 йил 15 июндаги хабарига кўра, ўлим ёқасида турган 2,5 минг тилдан 15 таси Марказий Осиё халқларига тўғри келади. Жумладан, Ўзбекистондаги Марказий Осиё араблари тили, Бухоро-Самарқанд яҳудийлари тили, Марказий Осиё лўлилари (парё) тили. Қолган тилларнинг 2 таси Қозоғистон ва Қирғизистонда (дунган тили, ойрот тили), 1 таси Туркманистонда (трухман тили), 9 таси Тожикистонда (вохон тили, ишкомиш тили, санглич тили, рошорв тили, шуғон тили, бартанг тили, рушон тили, язғулоб тили, яғноб тили).\nТилга давлат тили мақомининг берилиши уни йўқолиш муаммосига дуч келиш хавфидан маълум даражада (!) халос қилади, холос. Масалан, удмурт, чукот, чечен тиллари ҳам давлат тили бўлса-да, йўқолиш хавфига юз тутаётганлиги - фикримизнинг далили. Албатта, давлат тили мақоми тил ва унинг соҳиблари учун жуда улкан ижтимоий-сиёсий, маънавий-маърифий, тарихий, ҳуқуқий аҳамиятга эга. У - миллий яхлитликни ва бардавомликни таъминловчи асосий восита. Бироқ унинг ўзигина тилнинг яшаб қолиши учун етарли эмас.\nТил нега ўлади? Чунки одамлар ундан фойдаланмай қўйишади, кенг қўлланишдаги ва "обрўли" тилларга устунлик берилиши натижасида бу тилда таълим олинмайди. Тиллар ҳам одамларга ўхшайди, ёнма-ён яшайди, бир-бирига таъсир қилади, ўзгаради - ривожланади. Фақат тил ўлганда, мотам тутувчиси бўлмайди, холос.\nТараққиёт тезлашиши натижасида дунёнинг ягона ахборот маконига айланиб бориши тиллар тақдирида ҳам катта роль ўйнайди. Масалан, ўтган минг йилликда дунё тилларининг 500 таси ўлик тилга айланган бўлса, охирги юз йилликда эса 1000 та тил тарих қаърига сингиб кетди.\nТиллараро нотенглик - кичик тиллар яшовчанлигига салбий таъсир қилувчи асосий омил. Қайсидир тил муҳимроқ, обрўлироқ, қулайроқ бўлиб, унга муайян бир жамият ёки дунё миқёсида кўпроқ эътибор қаратилади. Табиийки, одамлар ўзи ва фарзандлари учун ижтимоий мавқе берадиган тилни танлашади. Масалан, бизнинг шароитда рус тилига, инглиз тилига берилаётган эътибор - бунинг бир кўриниши. Одатда, мактаб ва олий ўқув юртларида ўқитилаётган бу "катта" тиллар - мансаб пиллапояларидан юксалишнинг муваффақиятли гарови. Натижада "кичик" тиллар аҳамиятсиз, иккинчи даражали ёки умуман кераксиз бўлиб қолаверади. Кўптиллилик қадрланмайди, она тили севилмайди, балки "бош" тилни билиш ҳар томонлама рағбатлантирилади. Бу тилни билувчи мутахассисларга устама маошлар берилади, имтиёзлар тақдим этилади. Бироқ, масалан, мамлакатимизда фаолият кўрсатаётган бошқа миллат мутахассисларининг ўзбек тилини билиши, бу тилда иш кўриши рағбатлантирилмайди. Ҳолбуки, энди мамлакатимизнинг дунё бўйича ўзбек тили таълимини йўлга қўйишга киришиш вақти келди.\nЦивилизация тилларнинг тақдирида муҳим роль ўйнайди. Шунинг учун, юқорида қайд этилганидек, тараққий этган қитъаларда тиллар сони кам, кам ривожланган қитъаларда эса тиллар сони анча кўп. Масалан, Еропа қитъасида 240 та тил мавжуд. Буни Осиё ва Африка қитъалари тиллари сони билан қиёслаш етарли.\n4) тилларнинг қўшилиши натижасида янги тилларнинг вужудга келиши (ўзбек, туркман тиллари);\n5) тилларнинг "тирилиши" (иврит тили). Дунё яҳудийларининг саъй-ҳаракатлари билан "ўлган" иврит тили қайта жонлантирилди - мулоқот воситаси тусини олди. Бунда жонкуяр мутахассислар ва фидойи тил соҳиблари катта роль ўйнадилар.\nҲар бир даврда тиллар тараққиёти ёки ўлимига турли омиллар сабаб бўлган. ХХ асргача колониализм, ХХ асрда урбанизация (шаҳарлашув), ХХI асрда глобаллашув тилларнинг ўлимига сабаб бўлмоқда.\nЕвропадаги Исландия давлатининг тили бўлган исланд тилининг ўлик тилга айланаётганлиги барча ушбу миллат жонкуяр кишиларини ҳушёр торттириши табиий. Мутахассислар фикрича, Исландияда Интернет тили инглиз тили бўлганлиги учун исланд тилининг қўлланиш доираси тобора тора-йиб бормоқда.\nБарча тиллар яшаб қолиш даражаси нуқтаи назаридан қуйидагича тасниф қилинмоқда:\n1) хавфсиз тиллар;\n2) эҳтиётталаб тиллар;\n3) хавф яқинлашаётган тиллар;\n4) хавфга чалинган тиллар;\n5) ўлаётган тиллар.\nЭнг хавфсиз тиллар қаторини инглиз, хитой, испан, немис, япон, француз, араб тиллари эгаллаган. Уларнинг хавфсизлиги гаплашувчилари сони, мамлакатларининг қудрати, миллатининг тилсеварлиги ва оммавийлашганлик даражаси кабилар билан белгиланади. Бу борада етакчиликни ҳали кўп вақт инглиз тили сақлаб турса керак. Инглиз тилида сўзлашувчилар сони хитой тилига нисбатан кам бўлса-да (450 миллион киши), унинг талабгорлари кун сайин ошмоқда. АҚШ ва Буюк Британия иқтисодда етакчилик қилар экан, бу тилнинг мавқеи сақланиб қолаверади. Бундай ҳол иккинчи жаҳон уруши олдидан немис тили мисолида кўринган эди ва дунё миқёсида бу тилнинг расмий таълими урушдан кейин ҳам узоқ вақт сақланиб қолди. Бу жараён сусая бошлаши билан Германия бу тилнинг дунё бўйича ўқитилишини, ўрганилишини рағбатлантиришга киришди. Зеро, кенг тарқалган тилларнинг ўлими ўз мамлакатидан ташқарида унинг таълими сусайишидан бошланади.\nХитой тилида сўзлашувчилар сони жаҳон бўйича биринчи ўринда туради, аммо уларнинг бари хитойлардир. Таъкидлаш керакки, хитойликлар ҳам ўз тилларини дунёга таълим йўли билан ёйиш бўйича жидду-жаҳд кўрсатмоқдалар.\nИНТЕРНЕТ - ТИЛЛАРНИНГ ЯШАШ ШАРТИ\nИнтернет тили ҳақида сўз кетар экан, ўзбек тили Интернет тили эмасми деган савол туғилиши табиий. Чунки ўзбек тилида Интернет саҳифаларида маълумотлар берилмоқда, ёзишмалар амалга оширилмоқда, тилимизда иш олиб борадиган сайт ва порталлар, ижтимоий тармоқлар кундан-кунга кўпаяётир. Зоҳиран тилимиз Интернет ва ахборот-коммуникация соҳаларида чекланмаган даражада қўлланаётгандек, Интернет тилига айлангандек. Аслида ҳам шундайми?\nИнтернет компьютер технологияларига таянади. Компьютер лингвистикасида "компьютернинг тилни таниши" деган тушунча бор. Агар компьютер тилни "танир" экан, тилнинг компьютер тили, Интернет тили эканлиги ҳақида сўз юритиш тўғри бўлади.\nКомпьютер тилни "таниши" учун у бу тилни "билиши" зарур. Компьютернинг матндаги хатоларни тузатиши, матнни қайта ишлаши, таржима қилиши, аннотациялаши, тилни ўргатиши, транслитерация қилиши, тил ифодаларини таснифлаши, тартиблаши, бирор тилда гапириши, ёзиши унинг тилни таниши асосида амалга оширилади. Умуман олганда, сунъий интеллектнинг муайян тил асосида иш кўриши, тилнинг сунъий интеллектнинг тўла маънодаги мулоқот воситасига айланиши унинг тилни "билиши" ва "таниши" асосида содир бўлади.\nТилнинг Интернет, компьютер технологиялари тилига айланиши математик лингвистика, унинг давоми бўлган компьютер лингвистикасининг шаклланганлиги ва ривожланиш даражаси билан боғлиқ. Айниқса, сунъий интеллект учун табиий тилларни моделлаштириш компьютер лингвистикасининг асосий, пировард вазифаси ҳисобланади.\nТилнинг хавфсизлигини таъминлаш учун уларнинг ёзувларига, кўп сонли сўзлашувчиларга (100 мингдан ортиқ), давлат тили мақомига ва ахборот-коммуникация, Интернет тизимида қўлланиш хусусиятига ҳамда сўзлашувчиларнинг муҳаббатига эгалигидан ташқари, зиёлиларнинг тилларни сақлаб қолиш, ривожлантириш ҳақида қайғуришлари ва мутасаддиларнинг эса бу борада бир ёқадан бош чиқариб ташкилий йўл билан курашишлари жуда ҳам зарур.\nШубҳасиз, она тилимизнинг ҳам ўз ёзувига, давлат тили мақомига эгалиги, 30 миллиондан ортиқ сўзлашувчиси борлиги кишини хушнуд қилади. Бироқ аччиқ бўлса-да, таъкидлаш керакки, унинг ахборот-коммуникация технологиялари, Интернет тили даражасига кўтарилмаётгани ва, айниқса, бу борада тегишли илмий-тадқиқот муассасалари ва марказларда концептуал характердаги на назарий, на амалий, на ташкилий ишлар олиб борилаётганлиги унинг ҳам йўқолиш хавфидан буткул холи эмаслигини, рўйхатда эса эҳтиётталаб тиллар қаторида қолиб кетаётганлигини кўрсатади. Ижроси кечикиб бораётган бўлса-да, бу вазифаларни бажаришга енг шимариб киришсак ва уддалай олсак, она тилимиз, албатта, ҳеч қачон ЎЛМАЙДИ!\nБахтиёр МЕНГЛИЕВ, филология фанлари доктори, профессор


Инсон бир кун нафас олишига қанча сув керак? - Daryo\n15:59, 24.07.2019 47144\nИнсон бир кун нафас олишига қанча сув керак?\nЎзА «Инсон бир кун нафас олишининг ўзига ярим литр сув керак» номли мақола чоп этди. Унда ёз ойларида қандай ва қанча сув истеъмол қилиш кераклиги, қандай ичимликлар ичишдан сақланиш зарурлиги ҳақида сўз боради. Қуйида ушбу мақола тўлиғича ҳавола этилди.\n– Иссиқ ҳаво инсонни кўп суюқлик истеъмол қилишга мойиллик туғдиради, — дейди диетолог Қаҳрамон Оқилов. – Бунда инсон организми салқин ичимлик ичишни хоҳласа-да, биз сув ва турли шарбатлар ичишни тавсия қиламиз. Ҳаво иссиқ бўлгани учун шираси ўткир бўлган ичимлик истеъмол қилмаган маъқул. Чунки у кишининг янада чанқоғини оширади. Бундай пайтда шираси ўртача, нордон ва табиий таъмга эга шарбат ичиш ўринли.\nҲар қадамда турли рангдаги ва турфа таъмли шарбатлар тайёрлаб сотаётганларга кўзингиз тушади. Бу ҳам бир тадбиркорлик. Бундан ташқари, Coco cola, Pepsi, Fanta ва энергетик ичимликни муттасил ичиб юрувчи ёшларга кўзингиз тушади. Мутахассисларнинг айтишига кўра, ушбу ичимликлар чанқоқни босишдан кўра кишини ушбу маҳсулотга ўргатиб қўйиш ҳолатлари кўп кузатилади.\n— Coco cola, Pepsi, Fanta бренди остида ишлаб чиқарилган маҳсулотларга талаб юқори, — дейди якка тартибдаги тадбиркор Достон Шомуродов. — Шунинг учун дўконимизда бу ичимликлар анча харидоргир. Ўзим ҳам бекорчиликдан кунига 2— 2,5 литр Pepsi ичардим. Анча ўрганиб қолган эдим. Кейинчалик соғлигимда салбий ҳолатлар кузатилди. Ҳолсизланиб қолдим, шифокор маслаҳати билан ҳозир ушбу маҳсулотни кам истеъмол қиляпман. Чанқаган вақтда ўзимизнинг оддий сувимиздан қўймасин, экан.\n— Ҳар куни ўртача 2 литр сув организмдан ичак, буйрак, ўпка ва тери орқали ташқарига чиқарилади, – дейди диетолог Қаҳрамон Оқилов. — Ўртача 0,5 литр суюқлик инсон соғлом нафас олишини таъминлайди. Агар мана шу чиқарилаётган сув ўрни тўлдирилмаса, организм сувсизланади. Бунда одамни чарчоқ босади, бош оғрийди, мушаклар ҳолсизланади. Оғиз ва кўз намланиши пасаяди, натижада, кишида иссиқни хушламаслик кайфияти пайдо бўлади. Белгиланган тартибда сув истеъмол қилган кишиларнинг юзига ажин кам тушади. Сув озишга ҳаракат қилаётган кишилар учун ҳам ёрдам беради. Бунинг учун тартибли овқатланиш ва сув истеъмол қилиш тартибини белгилаб олиш керак. Қаҳва, чой, ва алкогол енгил пешоб ҳайдовчи таъсирга эга, шунинг учун улардан кейин танадаги суюқлик ўрнини тўлдириш албатта сув истеъмол қилиш керак.\n23:58, 22.01.2021 3435\n23:43, 22.01.2021 9924\n23:35, 22.01.2021 9324\n23:27, 22.01.2021 10410\n09:45, 21.01.2021 147179\n11:21, 22.01.2021 82183\n12:42, 22.01.2021 81496\n11:12, 21.01.2021 76936


Ўзбекистонда 24 январь ёғингарчиликларсиз ўтади\n15:53 / 23.01.2017\nТошкент шаҳри. Республика Гидрометеорология марказининг хабар беришича, 24 январь куни пойтахтда ҳаво ўзгариб туради, ёғингарчилик бўлмайди. Кечаси ва эрталаб туман тушиши мумкин. Кечаси 5-7 даража совуқ, кундузи 1-3 даража илиқ бўлади.\nҚорақалпоғистон Республикаси ва Хоразм вилояти. Ҳаво ўзгариб туради, баъзи жойларда қор ёғиб, туман тушиши мумкин. Кечаси 3-8, Устюртда 10-12 даража совуқ, кундузи 3 даража совуқ, 2 даража илиқ бўлади.\nБухоро ва Навоий вилоятлари. Ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Кечаси 5-10 даража совуқ, кундузи 0-5 даража илиқ бўлади.\nТошкент, Самарқанд, Жиззах ва Сирдарё вилоятлари. Ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Кечаси 3-8 даража совуқ, кундузи 1-6 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Кечаси 0-5 даража совуқ, кундузи 2-7 даража илиқ бўлади.\nАндижон, Наманган ва Фарғона вилоятлари. Ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Ҳаво ҳарорати кечаси ва кундузи 3 даража совуқ, 2 даража илиқ бўлади.\nРеспубликамизнинг тоғли ҳудудлари. Ҳаво ўзгариб туради, баъзи жойларда қор ёғиб, туман тушиши мумкин. Қор кўчиши хавфи бор. Кечаси 7-12, кундузи 2-7 даража совуқ бўлади.


Яна бир август келди\nБозорлардаги арзончилик мен юрғизаëтган оқилона сиëсат маҳсули деб гапиришни хуш кўрадиган Ислом Каримов¸ одатда нархлар ошиши ҳақда сукут сақлайди.\nКаримов халққа "августгача сабр қилинг¸ августда ҳаммаëқ яхши бўлади" деганидан бери ўтган 17 йил давомида август ўзбекистонликлар учун ойликнинг озгина ошишию нархларнинг чандон кўтарилиш ойига айланди.\nЎзбекистонда 1 августдан бошлаб бюджет ташкилотлари ходимлари маоши, пенсиялар, ижтимоий нафақалар ҳамда стипендиялар ўртача 25 фоизга ошади.\nПрезидент Каримовнинг бу ҳақдаги фармони 8 июл куни эълон қилинди.\nОйликлар ошиши арафасида Ўзбекистонда нон ва шакар нархи ҳамда электр энергияси ҳақлари кўтарилди.\nАвгустнинг охирида қўлга тегадиган маошга қўшиладиган 25 фоиз асосий озиқ-овқат маҳсулотлари нархининг кейинги кунларда ортган ҳамда ортиши мумкин қисмини қоплай оладими?\nБу саволга жавобни, ҳар бир тингловчимиз ўз чўнтагидан келиб чиқиб ҳисоб-китоб қилиб, топиб олиши мумкин.\nМасалан, агар 4 кишилик оила бир ойда 600 граммлик нондан кунига иккита, бир ойда 60 та ейдиган бўлса, ноннинг ўзи маошга қўшилган пулнинг 3000 сўмини “еб қўяди”.\nЧунки ноннинг тилга олганимиз тури ўтган ҳафтада 50 сўмга қимматлади.\nБошқа маҳсулотлар ҳисоб-китобини ўзингизга қолдирамиз.\nҲозир эса, президент фармони билан билвосита боғлиқ бошқа мавзу.\nГап шундаки, маош ва пенсиялар Ўзбекистонда сўнгги бор 2008 йилнинг ноябрида оширилган эди.\nЛекин кейинги йилларда август Ўзбекистонда маош ошириладиган ойга айланиб қолган.\nОдамлар августнинг арафасида ёки нон нархи кўтарилиши биланоқ “яқинда маошни оширсалар керак”, деган фикрга борадилар.\nТошкентлик мана бу уй бекаси билан 2 июл куни, 300 сўмли давлат нони 50 сўмга қимматлаган куннинг эртасига гаплашган эдик.\nОзодлик: Одамлар қимматлаш саббалари тўғрисида нима деяпти? Бирор нарса дейишаяптими?\n- “Август ойидан ойликлар кўтарилар экан¸ шу сабабдан ноннинг ҳам нархи кўтарилган” дейишаяпти¸ деган эди тошкентлик уй бекаси.\nЭътибор беринг, азиз тингловчи, оддий уй бекаси бу гапни президенти маошни ошириш тўғрисидаги фармонини имзолашидан олти кун кун аввал айтаяпти.\nДемак, оддий ўзбекистонлик ўз ҳукуматининг нафақат қилган ишларидан, балки қиладиган ишларидан ҳам хабардор, дейиш мумкин.\nБу фикр бизни ўзбекистонликлар орасида сўров ўтказишга ундади.\nСиёсий таҳлилчи ва меҳнат муҳожири, шоир ва уй бекаси, қочқин ва бошқалар иштирок этди сўровда.\nДастлаб, икки андижонлик уй бекасининг жавобларини тингланг.\nНасибахон опа шу кунда Андижоннинг ўзида.\nОзодлик: Насибахон опа¸ сиз ҳукуматдан яна нималар кутасиз?\nНасибахон опа: Тинчлик¸ тинчлик¸ тинчлик. Фақат тинчлик.\nОзодлик: Нима учун “тинчлик” деб тўрт марта такрорладингиз? Уруш бўлаяптими?\n- Йўқ¸ уруш бўлмаяпти. Ҳар доим тинчлик бўлаяпти. Ҳар доим тинчлик бўлганига яраша¸ бундан бу ëғига ҳам тинчлик бўлса дейман¸ дейди Насибахон опа.\nНасибахон опанинг ҳамшаҳри, ўзини Зумрадхон, деб таништирган аёл шу кунда Андижонда эмас. У қочқин. Австралияда.\n- Авваламбор яхшилик кутаяпман. Арзончилик бўлса¸ серобчилик бўлса. Бизнинг ота-онамизга ўхшаган инсонлар қийналмаса дейман.\nБиз Австралияда¸ айтишим мумкинми ëки мумкин эмасми билмадим¸ тўкин-сочинликда яшаймиз. “Қимматлапти” деса¸ ўзимизнинг халқимизга¸ Ўзбекистондагиларга қандайдир раҳмимиз келади. “У ерлар ҳам шунақа бўлса. Нимага у ерлар шунақа эмас?” деган нарса қийнайдида бизни¸ дейди шу кунда Австралияда яшаëтган Зумрадхон.\nИсмини айтмаслигимизни илтимос қилган хоразмлик тингловчимизнинг айтишича, воҳаликлар шу кунда президентнинг ўзини кутишаяпти. Келиб, коррупцияга қарши кураш бошлашини кутишаяпти.\n- Энди бир секрет айтаман: яқинда бизга президент келар эмиш. Хоразмда шунақа миш-миш бор. Тозала-тозала бўлиб турибди¸ дейди исмини айтмаслигимизни илтимос қилган хоразмлик тингловчимиз.\n“Тозала-тозала бўптурипти”, дер экан, суҳбатдошимиз кўча супирилаяётганини айтаётгани йўқ. Унинг айтишича, бир-икки ойдан бери ҳуқуқ-тартибот органларининг уч катта амалдори пора билан қўлга тушиб¸ ишдан олинган.\n- Коррупцияни тозалаяпти¸ лекин ключовой постларда ҳалигача коррупционерлар ўтирибди. Мен шунинг учун давлатдан бир ўзгариш кута олмайман. Давлатнинг асосий чўққисидаги коррупционерларни алмаштириш керак¸ дейди исмини айтмаслигимизни сўраган хоразмлик.\nСиёсатшунос Малик Абдураззоқовнинг ҳукуматдан ташқи сиёсат соҳасида кутаётганлари:\nБиринчидан, Ўзбекистон NABUCCO лойиҳасига қўшилиши мумкин. Лекин, дейди таҳлилчи, бу эҳтимол ҳозирча, “50 ка 50” даражасида.\nИккинчидан, Ўзбекистон АҚШ билан янги муносабатлар қуришга интилади ва аксинча, Россия билан муносабатлари янада совуқлашади.\n- Ўзбекистон-Россия ўртасидаги муносабатларнинг борган сари совуқлашиши ва сентябр ойида бу яна сезилади¸ дейди Малик Абдураззоқов.\nИчки сиёсат соҳасида эса, сиёсатшунос Малик Абдураззоқов кутаётган ўзгаришлар кўнгилни хотиржам қиладиган даражада эмас.\n- Ички сиëсатда энг катта кутаëтган нима бу қатағон эмас бу ҳозирги иқтисодий инқирознинг чуқурлашиши. Чунки газга нарх баттар тушиб кетади ва ҳар ойда биз сезамиз уни. Нефтникини тез сезсак¸ газнинг нархи тушишини бир-икки-уч ойнинг ичида сезамиз. Сентябр ойида қаттиқ сезамиз.\nДемак¸ даромадлар камаяди. Бу биринчиси. Инфляция кучаяди. Бунинг фонида ички сиëсатда¸ менимча¸ Ўзбекистон ҳукумати яна бир бор нарх-навони кўтариши мумкин. Мен бошқа ҳеч қанақа қадам кутмаяпман¸ дейди сиёсатшунос Малик Абдураззоқов.\nШоира Гулчеҳра Нуруллаевага ҳам бердик бугунги саволимизни.\nГулчеҳра Нуруллаева: Сўраяпсизки¸ сиз нимани кутасиз ўзбек ҳукуматидан?\nОзодлик: Нарх билан ойлик ошишидан ташқари яна нимани кутасиз?\n- Тўғрисини айтсам¸ мен бошқа нарса кутмайман. Мен кўпроқ халқнинг манфаатини эмас¸ кўпроқ давлат тепасида турган одамларнинг ўзининг манфаатини ўйловчи ҳатти-ҳаракатларни доимо кутаман. Шу нарса доимо бўлиб келаяпти. Халқ манфаатини ўйлайдиган бирор бир жиддий нарсани шу дафъа ҳатто эслашдан ожзиман¸ дейди шоира Гулчеҳра Нуруллаева.\nВа ниҳоят, ўзбекистонликларнинг яна бир қатлами – меҳнат муҳожирлари вакили, Москвада ишлаётган, ўзини Аҳмаджон, деб таништирган йигит.\n- Ўзбекистондаги ҳозирги ҳукуматдан яхшилик кутишни умид ҳам қилмай қўдик. Бугун водий халқи ҳукуматдан бирор бир нарса умид қилмайди. Ҳеч бўлмаса ишлаб чиқаришга эркинлик берса¸ атрофдаги таможняларни очиб қўйса¸ бемалол олди-сотди қилишга йўл қўйиб берса¸ шунинг ўзи бизнинг халқимиз учун етарли бўлади¸ дейди Москвада ишлаётган, ўзини Аҳмаджон, деб таништирган водийлик йигит.


2021 йил учун қишлоқ хўжалигига мўлжалланмаган ерлар учун ер солиғи бўйича биринчи тўловларнинг муддати 9 январда тугайди (дам олиш куни ва 11 январга кўчиришни инобатга олган ҳолда). Бироқ ҳануз тўловни ҳисоблаб чиқариш имконини берадиган камайтирувчи ва оширувчи коэффициентлар эълон қилинмаган.\nДСИ ходимлари бухгалтерларнинг саволларига жавоб берган ҳолда - қўшимча тушунтиришларсиз 30.12.2020 йилдаги ЎРҚ-659-сон Қонун билан тасдиқланган базавий ставкаларни беришяпти. Бухгалтер қандай йўл тутиши лозим?\n- 2021 йилдан бошлаб қишлоқ хўжалигига мўлжалланмаган ерлар учун солиқ ставкасининг аниқ миқдори янги тартибда - қуйидагилар томонидан тасдиқланган камайтирувчи ва оширувчи коэффициентларни қўллаган ҳолда белгиланиши керак:\nҚорақалпоғистон Жўқорғи Кенгеси ва вилоятлар халқ депутатлари кенгашлари томонидан тасдиқланган;\nтуман ва шаҳар халқ депутатлари кенгашлари томонидан тасдиқланган.\nЯъни юридик шахслар учун қишлоқ хўжалигига мўлжалланмаган ерлар учун солиқнинг охирги (аниқ) ставкаси қуйидаги формула бўйича ҳисолаб чиқарилади:\nБазавий ставка Коэффициент Х, Қорақалпоғистон Жўқорғи Кенгеси ва вилоятлар халқ депутатлари кенгашлари томонидан тасдиқланган, Коэффициент Х туман ва шаҳар халқ депутатлари кенгашлари томонидан тасдиқланган Коэффициент.\nБазавий ставкалар 30.12.2020 йилдаги ЎРҚ-659-сон Қонунга 23-иловада ҳам тасдиқланган:\n1 гектар учун базавий\nсолиқ ставкаси (млн сўмда)\nБироқ кенгашлар 2021 йил учун коэффициентларни 31 декабрга қадар тасдиқлашга улгуришмади, сабаби қонун 30 декабрда қабул қилинган.\nКамайтирувчи ва оширувчи коэффициентларни ишлаб чиқиш ва тасдиқлаш, фикримча - тез амалга ошмайдиган жараён, ер солиғи бўйича биринчи тўловларни эса тадбиркорлик субъектлари кўчиришни инобатга олган ҳолда - 11 январда амалга оширишлари керак. Бундай хулоса чиқади: бу йил солиқни базавий ставкадан келиб чиқиб ҳисоблаб чиқариш қолади.\nЯна бир бор таъкидлашни истайманки, бу менниг шахсий нуқтаи назаримдир. Бу масала бўйича ДСҚнинг расмий тушунтиришини ҳам эшитишни хоҳлардим. Регуляторда вазиятга бошқача қараш ва ундан чиқиш йўли бўлиши мумкин. Лекин ҳануз бу борада ҳеч қандай баёнот берилмади.\nУмид қиламанки, яқин соатларда биз ҳамма риоя қилиши даркор бўладиган давлат органларининг расмий позициясини кўрамиз.\nҚонун 30 декабрда эълон қилинганлигини ва коэффициентлар бўйича қарор қабул қилиш учун вақт қолмаганлигини инобатга олган ҳолда, бу йили оширувчи коэффициентларни қўлламаслик маъқул бўларди. Бунда ноқулай иқтисодий ҳолатга эга туманларга камайтирувчи коэффициентни қўллашга рухсат бериш мақсадга мувофиқ деб ҳисоблайман. Бундай туманлар рўйхатини, албатта, ваколатли давлат органлари ишлаб чиқади ва тасдиқлайди.\nТаҳририят изоҳи: buxgalter.uz мазкур масала бўйича қўшимча тушунтиришлар юзасидан Давлат солиқ қўмитасига мурожаат қилди. Расмий жавобни дарҳол эълон қиламиз.\nОлег ГАЕВОЙ томонидан тайёрланган


Шароит бор жойда… – Сурхон тонги\n28 daqiqa олдин\nБош саҳифа / Спорт / Шароит бор жойда…\nФеврал 13, 2018\tСпорт Изоҳ қолдириш 745 Кўрилди\nБундан беш йил муқаддам мактабнинг эски биноси ўрнида 260 ўринли янги иморат тикланди.\n— Шу билан бирга анчадан буён ёшларнинг орзуси бўлган замонавий спорт зали ҳам барпо этилди, — дейди Қумқўрғон туманидаги 42-умумтаълим мактаби жисмоний тарбия ўқитувчиси Бобур Султонов. — Болалар спортини ривожлантириш жамғармаси ҳомийлигида барча спорт анжомлари билан таъминланган залда ўқувчилар мунтазам шуғулланишмоқда. Ютуқларимиз кўлами кенг. Хусусан, қўл тўпи тўгараги қошида ташкил қилинган қизлар жамоаси бугун нафақат туман, балки вилоятда ҳам пешқадам жамоа сифатида танилган. Ўқувчиларимиз “Умид ниҳоллари” спорт ўйинларида доимий иштирок этаётганлиги боис вилоят терма жамоаси асосан, бизнинг тарбияланувчилар ҳисобига шакллантирилмоқда…\nДарвоқе, қаердаки шароит кўнгилдагидек бўлса, Бобур Султоновга ўхшаш жисмоний тарбия ўқитувчилари фидойилик билан меҳнат қилишса, шубҳасиз келажакда спортсевар ўқувчилар катта марраларни эгаллайди.\nОлдинги Бобур шахсига эҳтиром\nКейинги Спорт зали нега ёпиқ?\nҚимматга тушган ҳазил


Олма боғларини парваришлаш ва томчилатиб суғориш | AGRO-OLAM.UZ\nБош саҳифа Боғбончилик Олма боғларини парваришлаш ва томчилатиб суғориш\nОлма (Malus domestica) – кўп йиллик (30-100 лет), барг ташловчи мевали дарахт. Ватани Марказий Осиё. Бўйи 3-6 м дан 10-14 метргача етади. Илдизи 1 м уқурликкача ётади, айрим илдизлари 2,5 м гача етади.\nОлма дарахтларини (бўйига қараб) баланд ўсадиган, пакана, ярим пакана ва устунлар кўринишидаги навлари етиштирилади. Баланд ўсадиган дарахтлари бир йилда ўртача 40–60 кг мева берса, пакана турлари 10–15 кг, устун кўринишида ўсадиганлари – 5–6 кг мева беради.\nҲозирги кунда олма дарахтларининг 10 мингдан ортиқ нави мавжуд бўлиб, улар ёзги (эртапишар), кузги (ўртапишар) ва қишки (кечпишар) навларга ажратилади.\nЎзбекистон шароитида олманинг Оқ олма ва Апорт (ёзги), Шафран ва Апорт (кузги), Розмарин, Ренет-Симиренко, Бойкен, Голден Делишес ва Джонаголд (кечки) навлари энг кенг тарқалган навлар саналади.\n1-расм – Интенсив олма боғи ва унинг мевалари\nОлма дарахтларининг ўсиш шароитлари ва даври\nОлма дарахтлари қарийб барча иқлим шароитларига мослаша олади. Олма дархтлари кундузи иссиқ, кечаси салқин бўлган шароитларда жуда яхши ривожланади ва – 40оС совуққача чидай олади.\nОлма бошқа мевали дарахтларга нисбатан кеч гуллагани боис унча совуқ урмайди.\nЎзбекистон шароитида олма дарахтлари одатда апрел ойида тўлиқ гуллаб бўлади. Олма дарахтларида ҳужайралар бўлиниши жараёни меваси тугилганидан уч ҳафтагача муддатда давом этади. Мевалари августнинг охири – сентябрнинг ўрталаригача ривожланади. Меваларнинг ривожланиши даврида доимо зарур намлик ва озуқа моддаларни бирдай талаб қилиб туради. Олма дархтларидан етарли миқдордаги ва яхши сифатдаги ҳосилни олиш учун ўсув даврида парвариш узлуксиз бўлиши лозим.\nОлма боғлари ғоваклиги ўртача, сув ўтказувчанлиги яхши ва рН кўрсаткичи 6,5 атрофида бўлган тупроқли майдонларда яхши ривожланади.\nОлма дарахти ботқоқланган ва ўта қуруқ тупроқларни хуш кўрмайди, уларни грунт сувлари сатҳи (ер юзасидан) 2,5 м дан юқорида бўлган майдонларга экиш тавсия қилинмайди. Бироқ олманинг пакана навларини илдизлари ер юзасига яқин жойлашганлиги учун уларни грунт сувлари сатҳи (ер юзасидан) 1,5 м гача бўлган майдонларга ҳам экиш мумкин.\nОлма кўчатларини экиш ва уларни парваришлаш\nОлма ниҳоллари аввал кўчатхоналарда етиштирилади ва кейинчалик кўчатлар эрта баҳорда очиқ майдонларга кўчириб ўтказилади. Кўчатларнинг илдизи очиқ ҳолда экилади. Кўчатларни кўчириб ўтказишгача одатда икки йил вақт сарфланади.\nОлманинг ўртача бўйли навлари кўчатлари 1 гектар майдонга 320-650 донадан, ярим пакана навлари кўчатлари гектарига 1000 – 1500 донадан, пакана навлари кўчатлари 3300 донагача (3х1 схемада) экилади.\nДарахт новдаларини кесиш эрта баҳорда амалга оширилади. Олманинг қизил навлари меваларига қуёш нурлари яхшироқ тушуши учун уларнинг пишишидан бир ой олдин новдаларини кесиш мумкин. Дарахтлар зич ҳолда экилган боғларда доимий равишда бачки новдалари олиб ташланади.\nОлма кўчатларини экишдан олдин ерга 200-300 кг/га миқдорда азот (N), 400-600 кг/га миқдорда калий (K2O) ўғитларини солиб ишлов берилади. Кўчатлар ўсиб катта бўлгани сайин уларга бериладиган минерал ўғитларнинг миқдорини ҳам кўпайтириб борилади. Бунда ёш дарахтларга (1-4 йиллик) йилига 90 кг/га азотли (N), 30 кг/га фосфорли (Р2О5), 120 кг/га калийли (К2О), катта ёшдаги дарахтларга йилига 100 кг/га азотли (N), 60 кг/га фосфорли (Р2О5), 180 кг/га калийли (К2О) ўғитлар бериш тавсия қилинади.\nОлма дарахтларида олма паршаси (қўтир), оқ қиров, меваларнинг чириши, моғорлаш кўринишидаги замбруғлар каби касалликлар учрайди. Уларни кимёвий воситалар ёрдамида зарарсизлантирилади.\nОлма боғларини суғориш\nОлма дарахтларининг суғориш коэффиценти (Кс) сув буғланиши (йил фасли бўйича ўзгаради) даражасига асосан белгиланади. Олма дарахтларининг мавсумий суғориш меъёри мавсумий ёғинлар миқдорига боғлиқ равишда 2500-4000 м3/га оралиғида ўзгаради. Олма дарахтларини суғориш даври баҳор ҳавосининг қуруқ ёки сернамлиги, дала тупроғининг намлигига боғлиқ равишда бошланади.\nОлма дарахтларини парваришлаш жараёнида меъёридан ортиқ сув берилиши дарахт япроқларининг тўкилишигасабаб бўлади. Айниқса, гуллаш ва ғўра тугиш даврида берилган ортиқча сув меваларнинг ривожланиши ва ўсишига салбий таъсир қилади, ҳосилдорликнинг камайишига сабаб бўлади.\nОлма боғларини томчилатиб суғориш\nОлма боғларини суғориш учун аввалдан эгатлаб суғориш усули қўлланиб келинаётган бўлсада, энг самарали суғориш усули сифатида томчилатиб суғориш усулини қўллаш тавсия қилинади. Иқлим шароитлари иссиқ бўлган минтақаларда микроиқлим шароитларини юзаг келтириш учун ёмғирлатиб суғориш усулини қўллаш ҳам тавсия қилинади ва яхши самара беради.\nОлма боғларини томчилатиб суғорилганда ҳар бир дарахт қаторига бир суғориш шланги ва ҳар бир (ёш) дарахт ёнига 1 ёки 2 тадан томизгич ўрнатиш тавсия қилинади. Иккитадан томизгич ўрнатилганда, улар орасидаги масофа 0,6 – 1,0 метрни (дарахт танасидан узоқлиги 0,3 – 0,6 метр) ташкил қилиши лозим.\n2-расм – Олма дарахтларини полоса бўйлаб томчилатиб суғориш\nТомизгичларнинг сув сарфи одатда тупроқнинг сув ўтказиш қобилиятига боғлиқ равишда танланади. Томизгич сув сарфи 2-4 л/соат бўлган вариантлар энг маъқул саналади. Суғоришлар орасидаги муддат ҳам тупроқ туридан келиб чиқиб белгиланади ва Ўзбекистоннинг иссиқ иқлим шароитида суғоришни узоғи билан ҳар 2-3 кунда ўтказиш тавсия қилинади.\nОлма меваларининг пишиб етилиши, боғларининг ҳосилдорлиги ва меваларини йиғиб олиш Олма дарахтлари меваларининг пишиб етилиши олманинг навига боғлиқ тарзда кечади. Эртапишар олма навларининг мевалари дарахтлар тўлиқ гуллаб бўлганидан сўнг 100 кун ичида пишиб етилса, кечпишар навлар мевалари 180 – 210 кунда пишиб етилади.\nОлманинг нави, иқлим шароитлари ва дарахтларни экиш зичлигига қараб олма боғлари ҳосилдорлиги 60-80 т/га ни ташкил қилиши мумкин. Бироқ ҳосилнинг сифати ва мевалар ўлчамларини яхшилаш мақсадида ҳосилдорликни гектарига 40 тоннадан оширмаслик тавсия қилинади.\nБунинг учун одатда парваришлаш даврида дарахтлардаги секин ривожланаётган ва майда саналган мевалар юлиб ташланади.\nОлма мевалари одатда қўлда териб олинади ва қутиларга жойланиб омборхоналарга ёки истеъмолчиларга юборилади.\nМанба: Мевали дарахтларни томчилатиб суғориш режими бўйича тавсиялар – Маматов С.А.


30 кишилик тўй таассуротлари: янги келин олган оила хонадонига ташриф » Ўзбекистон янгиликлари – Zamin.uz\n, 08 2020, 19:39\n13 июл, 00:23 1 707 Жамият\n10 июлдан яна қатъий карантин бошлангунига қадар, камчилик билан бўлса-да уйида тўй ўтказаётган ҳамюртларимиз ҳақида тез-тез эшитиб турган эдик.\nБир неча кун олдин халқимиз учун мутлақо ноодатий тарзда ўтаётган тўйлар ҳақида кўпроқ тасаввурга эга бўлиш мақсадида Юнусобод тумани Ғайратий маҳалласида бўлиб, яқинда 30 кишилик тўй ўтказиб келин олган хонадон эгалари билан суҳбатлашдик деб ёзади Kun.uz нашри.\n— Ассалому алайкум! Эшитимизча, яқинда файзли, озчиқим тўй қилибсизлар. Мана шу тўй таассуротлари билан ўртоқлашсангиз, деб хонадонингизга келдик. Шу ҳақда гапириб берсангиз.\nЁқутхон ҳожи она Шермуҳамедова (куёвнинг бувиси): — Ҳа, тўйимизни ихчамгина 30 кишилик қилиб ўтказдик. Жуда яхши ўтди. Шундай тўйларни ўтказиш жуда қулай ва камчиқим экан. Бу шароитни кўриб, тўйга айтмадинг деб биров хафа бўлмади.\nБу – еттинчи невара келиним бўлди. Ўзим 82 ёшга кирган бўлсам, 26 нафар эварам бор. Бундан буёғига ҳам шу тарзда, уйда тўй қилиш анъана бўлиб қолишини хоҳлардим.\nТўйхоналарда 200-300 одам йиғилиб, исрофгарчилик қилиб... Бировнинг кучи етади, бировники етмайди. Мана шундай ихчам тўй қилса ҳам бўларкан. Жуда файзли ўтди.\nКелиним ҳали талаба, 3-курсга ўтди. Неварам Қудратилла «Нархоз»ни тугатган, банкда ишлайди.\n— Раҳматилла ака, мана тўйларни ҳам ўтказиб олдингиз. Шу 30 кишилик тўйда ҳаммани ҳам таклиф қила олмагансиз. Шу пайтда сиздан хафа бўлишмадими?\nРаҳматилла Шермуҳамедов (куёвнинг отаси): — Йўқ, умуман хафа бўлишмади. Чунки мана, шароитни кўриб турибди. Кейинги невара кўрганингда келармиз, деб қўйишди. Қайтанга бизга ҳам анча енгиллик бўлди.\nЎзим 28 йилдан бери темир йўл соҳасидаман. Ишга кетаётган муҳожирлар билан кўп мулоқотда бўламиз. Кўпчилиги тўй қилишим керак ёки қарзим бор, деб ишлагани чиқар эди. Тўйларнинг қисқартирилгани жуда яхши бўлди, деб ўйлайман.\n— Харажатлари ҳақида ҳам гапириб берсангиз.\n— Олдинги тўйлардан харажати анча кам ва енгил. Оддийроқ қилиб 30 кишилик тўй қилса, 5-6 млн сўм кетади.\nФарзандим ҳам бошида иккиланиб турганди, лекин мана, жуда яхши тўй ўтди. Бу ҳолатни кўриб қўшниларимизнинг ҳам тўй қилгиси келиб қолди. Келин қидиришга тушиб кетишди.\n— Баъзи ота-оналарда тўйни катта қиламан, катта ресторанларда қиламан, деган орзу-ҳавас бўлади. Сизларнинг орзу-ҳавасларингиз қандай эди?\n— Орзу-ҳавасимиз албатта бор эди. Лекин энг кераги – икки ёшнинг бахти. Тўй ресторанда бўладими, уйдами, чет элдами – асосийси ёшларнинг бахти.\n— Ўзбек аёллари тўйларга алоҳида эътибор билан ёндашишади. Она сифатида нима дея оласиз? Сизда ҳам кўплаб орзу-ниятлар бўлгандир. Тўй сизга маъқул бўлдими?\nРаънохон Шермуҳамедова (куёвнинг онаси): — Маъқул тушди. Камчиқим ўтди. Қуда томон ҳам бундай ҳолатни тўғри тушунишди.\nАсосан аёллар иштирокида ўтадиган турли анъаналар: чаллари, келин салом, ҳафталиклар, ўн беш кунликлар бўлмади. Акс ҳолда, биз ҳам 5-6та тоғора билан боришимизга тўғри келар, улар ҳам қайтариши керак бўларди. Буларга харажат кетмади.\n— Мана, 30 кишилик тўйни ўтказиб олдингиз. Яқинда тўй қиламан, деб юрганларга нима деган бўлардингиз?\nЁқутхон ҳожи она Шермуҳамедова: — Шундай имкониятдан фойдаланиб қолишларини сўрар эдим. Бундан 20 йил олдин ҳам ўғлимни уйлантирганман, худди мана шу ҳовлида, 20 минг сўмга. Агар мана шу 30 кишилик деган гап бўлмаганида нечи минг доллар пулимиз кетар эди. Оддий ресторанга бир кишига 120-150 минг сўм берилади.\nРесторанга пул бериб қўйган эдик. Кейин қайтариб олиб, уйда 30 кишилик тўй қилдик. Ундан ортганини мана рўзғорга ишлатяпмиз.\nОлдинлари халққа бир марта ош берилар эди, шу билан катта тўй ўтар эди. Охирги пайтлар эса тўйларнинг турлари кўпайиб, харажати ошиб кетаётганди. Бунга кимнингдир қурби етади, кимникидир етмайди. Мана, вилоятлардан ишлашга келишади Тошкентга. Айнан пул топиб уйланаман деган мақсадда.\nНеварам ҳам жуда хурсанд бўлди. Келин томонга иккита ўртоғи билан бориб, келинни олиб келишди. Қуда тарафимизга ҳам жуда енгиллик бўлди, деб ўйлайман. Исрофгарчилик ва оворагарчиликлар бўлмади.\n— 30 кишидан бир неча кун тўй қилиш ҳолатлари учради. Сизларда қандай бўлди?\n— Йўқ, бизда умуман бошқача бўлди. Куёв соат 15:00ларда келинникига борди, удумларини қилишди, кейин уйга олиб келиб, соат узоғи 22:00гача тўй тарқалди. Қуда томондан 12 киши бўлиб келишди.\n— Элнинг ошини еганман, мен ҳам ош беришим керак, деган қараш бор...\nРаҳматилла Шермуҳамедов: — Тўғри, одамлар мен ҳам тўйларга борганман, одамларнинг ошини еганман деб ўйлаши мумкинки. Лекин мана шу 30тага ҳам рухсат бергани учун хурсандман. Асосийси фарзандларимизнинг бахти эмасми?\nОрзу-ҳавас деб, яхши кунлар келади деб юрганлар ҳам кўникиб мана яқинда тўй қилишди. Қўни-қўшни, ҳамкасблар, қариндошлар ҳам ҳаммаси тўғри тушунишди. Ҳеч ким гина-кудрат қилмади, вой мени айтмабсан деб. Ҳаммаси икки ёшга бахт тилашди.\nЁқутхон ҳожи она Шермуҳамедова: — Бизга керакмас бўлган анъаналар бор эди. Ким тўй қилса куёвларига ёки қуда томондагиларга чопон кийғизиш керак бўлган. Кимгадир етмай қолса, дарров хафа бўлар эди. Бундай тўйларда умуман унақа нарсаларга ҳожат қолмайди.\n— Умуман, битта тўй учун неча кишини чақириш меъёрида бўлади, деб ўйлайсиз?\nРаҳматилла Шермуҳамедов: — Менимча, пандемия тугатганидан кейин ҳам, шу ўзбекчиликни ҳисобга олган ҳолда, бир тўйга 70-80та ўрин қилинса, шу меъёр деб ўйлайман. Энди, ака-укачилик, қариндош-уруғчиликлар бор, шу томонларини ҳисобга олган ҳолда.\nЯна бир томони – четдан кириб келган, бизга умуман керак бўлмаган удумлар бор. Уларда ўзбекчиликдан асар ҳам йўқ. Санъаткорларни ҳам ихчамроқ қилиш керак.\nКарантиндаги тўйда юрагингиз шовуллаб тураркан: мен сабаб бошқалар касал бўлиб қолишмасин деб, 24 кун ўтганидан кейин ўзимга келдим. Одам барибир ҳам қўрқар экан. Лекин, мана давлат томонидан ҳам бирма бир текшириб туришди.\n— Яқинда тўй қилмоқчи бўлган ота-оналарга нималарни тавсия қиласиз?\nЁқутхон ҳожи она Шермуҳамедова: — Маслаҳатим, шу коронавируслар йўқ бўлиб, ўтиб кетганидан кейин ҳам ихчамгина тўй қилинглар. Катта тўй қиламан деб, чет элга бориб ишлаб ёки қарзга тушиб қолиш керак эмас.\nРесторанлар очилганида ҳам тўйда қатнашадиганлар сони кўпи билан юз нафардан ошмаслиги керак. Ҳозир кўпчилик ишсиз, шунинг учун қурби етганича исрофгарчиликларсиз тўй қилиш керак, деб ўйлайман.\nҚизим эшик очади... (Ибратли ҳикоя) 06 июн, 15:22\nАлматов: Франциядан келган илк бемор ўз хонадонида 35 кишилик байрам қилган 24 мар, 13:20


Австралияда ҳаво ҳарорати 50 даражадан ошиб кетди - xabar.uz\nАвстралияда ҳаво ҳарорати 50 даражадан ошиб...\n13.01.2022 20:46 0 1735\nАвстралия шимолидаги Онслоу шаҳрида жуда юқори ҳаво ҳарорати рекорди қайд этилди. Бугун, 13 январь куни бу ерда Цельсий бўйича ҳаво +50,7 даражагача иссиқ бўлди, деб ёзмоқда BBC.\nАвстралиялик метеорологлар айни аномал жазирамани минтақада ёғингарчилик кузатилмаётгани билан изоҳлашди.\nСиноптикларга кўра, эртага, жума куни ҳаво янаям қизиши мумкин, шундан сўнг ҳаво салқинлашиши бошланади.\nКеча, 12 январь куни Аргентинада ҳаво 45 даражагача қизиб кетгани ҳақида хабар бергандик.\nоб-ҳаво Австралия жазирама


Қозоғистонда Туркий тилли мамлакатларнинг ёшлар саммити бўлиб ўтади\n27 Май 2021 11:03\nNUR-SULTAN. Kazinform – Бу йил «Туркистон - турк дунёсининг бешиги» туркийзабон мамлакат ёшларининг саммити бўлиб ўтади. Бу ҳақда Қозоғистон ахборот ва ижтимоий ривожланиш вазири Аида Балаева ҳисобот йиғилиши чоғида маълум қилди, деб хабар беради Kazinform мухбири.\n«Ёшлар сиёсатини амалга оширишда хорижий мамлакатлар билан тажриба алмашиш доимо диққат марказида. Шу билан бирга, жорий йилда «Туркистон - турк дунёсининг бешиги» халқаро саммити, туркийзабон мамлакатлар ёшлари саммити, Осиёда ўзаро ҳамкорлик ва ишонч чоралари бўйича конференциянинг ёшлар форумини ўтказиш режалаштирилган.\nШунингдек, у оила сиёсати соҳасида «2030 йилгача гендер ва оила сиёсати консепциясини амалга ошириш бўйича ҳаракатлар режаси»нинг иккинчи босқичи тасдиқланганлигини таъкидлади. Концепция асосан оилани мустаҳкамлаш, репродуктив саломатлик, гендер тенглиги, оиладаги зўравонликнинг олдини олиш масалаларини қамраб олади.\n«Хусусан, оиладаги зўравонликка қарши кураш жуда муҳимдир. Афсуски, ўтган йилги карантин изоляцияси пайтида оилавий можаролар сони кескин ошди. Ва бу масала билан шуғулланадиган марказлар фақат мамлакатнинг йирик шаҳарларида тўпланган. Айни пайтда мамлакатда оилавий зўравонлик қурбонлари учун 65 та инқироз маркази мавжуд. Аммо, бугунги кунда ҳар бир туман ва шаҳарда бундай марказлар очилмоқда. 2025 йилга келиб уларнинг сонини 234 тага етказиш режалаштирилган», - деди Аида Балаева.


16:53 / 26.09.2020\nОТМларга кириш имтиҳонларининг жавоблари эълон қилинди. Талабаликка тавсия этилмаган абитуриентлар бугун, 26 сентябрдан бошлаб табақалаштирилган тўлов-контракт асосида ўқиш учун ОТМга ариза беришлари мумкин.\nАбитуриент табақалаштирилган тўлов-контрактда (супер-контракт) ўқиш учун 56,7 ва ундан юқори балл тўплаган бўлиши керак.\nЎтган йили супер-контракт стипендиясиз контракт миқдорига қараб ҳисобланган\nЎтган ўқув йилидаги тартибга кўра, супер-контракт миқдорлари стипендиясиз базавий тўлов-контракт миқдорларига нисбатан ҳисобланган.\nТўловчилар ўз хоҳишига кўра, стипендияли тўлов қилиши ҳам мумкин бўлган. Яъни табақалаштирилган тўлов-контракт суммасига ўтган ўқув йили учун 4,8 млн сўм (бир йиллик стипендия миқдори) қўшимча тўлаб ҳар ой стипендия олиш имкони берилган.\nСупер-контрактда ОТМни танлаш мумкин\nСупер-контрактда абитуриент ўзи ҳужжат топширган 3та ОТМдан бирини танлаши мумкин бўлган.\n“Талабаликка тавсия этилмаган абитуриентларга, рўйхатдан ўтиш мобайнида танлаган иккинчи ёки учинчи бакалавриат таълим йўналиши бўйича табақалаштирилган тўлов-контракт асосида ўқишга рухсат берилди”, - деб хабар берган эди Олий ва ўрта махсус таълим вазирлиги.\nТабақалаштирилган контракт қандай ҳисобланган?\nКириш чизиғига 4 баллгача етмаганлар супер-контрактни қуйидаги миқдорда тўлашган:\n1 баллгача етмаган абитуриентлар учун - 1,5 баробар;\n1,1 баллдан 2 баллгача етмаганлар учун - 2,0 баробар;\n2,1 баллдан 3 баллгача етмаганлар учун - 2,5 баробар;\n3,1 баллдан 4 баллгача етмаганлар учун - 3,0 баробар.\nЎтган ўқув йилида белгиланган табақалаштирилган тўлов-контракт миқдорига кўра, энг қиммат миқдор 25 баробар, яъни 229 млн 184 минг сўм билан юриспруденция йўналишига тўғри келган.\nКейинги ўринда тиббиёт йўналиши — 20 баробар, яъни 170 млн 649 минг сўм бўлган.\nҚолган йўналишларда супер-контракт 10 ва 15 баробар миқдорда белгиланган.\nБўлиб тўлаш имкони бор\nЎтган ўқув йилида супер-контрактни йил давомида иккига ёки ҳаттоки ойларга бўлиб тўлаш имконияти берилган.\nБунда супер-контракт миқдори ойларга бўлиб тўланганда ҳам ўқув йилининг биринчи ярми учун камида 50 фоизи жорий йил 1 ноябрдан ҳамда иккинчи ярми учун 1 мартдан кечиктирмай тўланиши талаб этилган.\nМагистратурада қўшимча қабул бор, лекин табақалаштирилган контракт йўқ\nМагистратурада бакалаврдагига ўхшаб табақалаштирилган қиммат контракт тўланмайди, оддий контракт нархи қанча бўлса, қўшимча қабул қилинган магистрлар ҳам шунча тўлашади.\nБу йилги тартиб қандай бўлиши кутилмоқда?\nОлий ва ўрта махсус таълим вазирлиги ахборот хизмати ходими Баҳриддин Шайвалиевнинг Kun.uz мухбирига берган маълумотига кўра, Таълим муассасаларига ўқишга қабул қилиш бўйича Давлат комиссиясининг қарори билан табақалаштирилган тўлов-контрактнинг минимал миқдори белгилаб берилади. ОТМ мана шу асосда ўзи учун супер-контракт нархини белгилайди. Лекин айни пайтда супер-контракт нархлари маълум эмас.\n“Ўтган йили абитуриентларга ўзи ҳужжат топширган ОТМлардан бирида супер-контракт асосида ўқиш имкони берилган эди. Агар бу тартиб сақланиб қолса, жорий йил ҳам абитуриентларга 5та ОТМдан бирини танлаш имкони берилади.\nЛекин бунда у супер-контракт билан ўқиш хоҳишини билдирган ОТМнинг имкониятлари ҳам ҳисобга олинади. Қабул тўпланган балларнинг қатъий кетма-кетлигига риоя этган ҳолда амалга оширилади”, - дейди вазирлик вакили.


Ўзбекистон: яхшироқ ва турли-туман қамоқхоналар кўпаяверсин - Фарғона.Ру ахборот агентлиги\n23:36 msk, 22 Сентябрь 2020\nЎзбекистон: яхшироқ ва турли-туман қамоқхоналар кўпаяверсин\n11.07.2007 19:39 msk\nБир неча кун муқаддам Тошкентда мамлакат олий раҳбарияти таркибида бўлган шахслар жазо муддатини ўтайдиган янги махсус қамоқхона барпо этилаётгани маълум бўлганди. Бу республикада айни пайтда қурилаётган иккинчи қамоқхона бўлиб ҳисобланади. Биринчиси умрбод қамоқ жазосига маҳкум этилганлар учун барпо қилинаяпти: 2008 йилдан Ўзбекистонда ўлим жазоси бекор қилинади.\nТан олиш керакки, юқори лавозимли мансабдорлар учун алоҳида қамоқхона бўлиши фақат постсовет давлатлари учунгина эмас, бутун дунё учун ҳам ғайриоддий ҳодисадир. Ўзбекистон расмийларининг Тошкентда бундай иншоот қуриш ҳақидаги қарори нима билан изоҳланади? Бунинг асосида нималар ётибди? Тошкентлик ҳуқуқ ҳимоячиси Суръат Икромов “Фарғона.Ру”га берган интервьюсида ана шулар ҳақида ўз мулоҳазаларини билдирди.\n- 2005 йилдан тортиб Ўзбекистонда кўплаб юқори лавозимли мансабдорлар устидан бўлган маҳкамалар ҳақида маълум бўла бошлади. Гарчи бу судлар ёпиқ тартибда ўтказилган бўлса-да, матбуотда бу хусусда мутлақо эслатилмаса-да, улар ҳақидаги маълумотлар барибир чиқиб кетаверарди, жамоатчилик кимни суд қилаётганларидан ва унга нисбатан қандай ҳукм чиқарилганидан хабардор бўлаверарди. Аввал биз Ўзбекистоннинг собиқ вице-бош вазири ҳамда президент Каримовнинг маслаҳатчиси Исмоил Жўрабеков устидан бўлиб ўтган маҳкама ҳақида эшитгандик, кейин эса адлия вазири Полвонзода устида бўлган маҳкама ҳақида эшитдик. Уларнинг ҳар иккаласи ҳам қандайдир муддатга қамоқ жазосига ҳукм қилинганлар, аммо ўша заҳотиёқ авф қилинганлар. Бу маҳкама жараёнларидан кейин мудофаа вазири Қодиров устидан суд бўлиб ўтди, ундан кейин эса собиқ вице-бош вазир ва Тошкент ҳокими Козим Тўлаганов устидан суд бўлди. К. Тўлагановга жуда ғалати жазо тайин қилдилар: унга шартли равишда... йигирма йил бердилар. Бунақаси бўлиши мумкинлигини мен ҳеч қачон эшитмагандим. Одатда, икки-уч йиллик шартли муддатга ҳукм қилардилар. Бу ерда эса йигирма йил!..\nАна ўша пайтда қамоқхонадаги маҳбусларни сақлаш шароити туфайли уларни ҳибсдан озод қилиб юборганлари ҳақида миш-мишлар тарқала бошлади. Яъни, расмийлар уларни одатдаги қамоқхона ёки колонияда ушлаб туролмасдилар, ҳатто милиционерлар, ҳарбийлар, божхоначилар, солиқчилар муддат ўтайдиган Бекобод қамоқхонасида ҳам. Мудофаа вазири ёки дейлик, контрразведка бошлиғи одатдаги колонияда юриши мумкинлигини ҳатто тасаввур қилиш ҳам қийин – менимча, бу тўғри бўлмасди. Шунинг учун ҳам расмийлар бу одамларни жамиятдан тўла иҳоталайдиган қамоқхона қуришга қарор қилган бўлсалар керак. Одатдаги қамоқхона ёки колонияда бунинг иложиси йўқ ахир. Бундан ташқари, одатдаги қамоқхоналарда улар жиноий моддалар бўйича судланганлар билан, жиноий унсурлар билан мулоқот қиладилар. Бу, биринчидан, улар учун жиддий хавф туғдиради, иккинчидан эса, маълумот чиқиб кетиши хатарини пайдо қилади. Ахир бу одамларнинг кўпи давлат сирларини биладилар-да.\nФарғона.Ру: - Нима деб ўйлайсиз, расмийлар қандай маълумотларнинг чиқиб кетишидан кўпроқ чўчийдилар – давлат сири бўлган маълумотларнингми ёки турли хил яширин битимлар ҳақидаги маълумотларнингми?\n- Менимча, унисининг ҳам, бунисининг ҳам. Чунки на сўз эркинлиги, на шаффофлик бўлган бизнинг жамиятимизда ҳамма нарса ёпиқ ва албатта, ҳамма “юқорида” нима бўлаётганини билишни истайди. Шунинг учун ҳам расмийлар маълумот чиқиб кетишидан чўчийдилар.\nФарғона.Ру: - Яъни, мабодо собиқ мансабдор Бекобод колониясига жойлаштирилган тақдирда ҳам, ундан ҳукуматда нималар бўлаётганини сўраб-суриштирадилар-у қандайдир исталмаган маълумотлар тарқалиб кетиши мумкинми?\n- Мутлақо тўғри. Бундай мақомдаги юқори лавозимли мансабдор судланганда, уни одатдаги қамоқхонада сақлаш расмийларнинг ўзлари учун жиддий хавф-хатар туғдиради. Янги қурилаётган махсус қамоқхона эса у ердан маълумот чиқиб кетмайдиган қилиб қўриқланади.\nФарғона.Ру: - Қизиқ, у ердаги шароит одатдагидек бўлармикан ёки яхшироқми – масалан, камераларда телевизорлар, музлаткичлар бўлиши каби?\n- Ўйлашимча, у ерда фақат устма-уст қўйилган катлар бўлмаса керак. Ҳозирги пайтда бир ярим минг маҳбусга мўлжалланган айрим колонияларимизда уч ярим минг, тўрт минг одамни жойлаштираяптилар. Бу ҳақда собиқ маҳбуслар гапириб бераяптилар. Баъзиларида катлар ҳатто уч қават қилиб қўйилган. Бундай вазият вақти-вақти билан Тоштурмада ҳам бўлиб туради. Яқинда қамоқдан чиққанлардан бири у ерда ҳам катлар уч қаватлиги ҳақида гапириб берди. Бундан ташқари, у ерда қарийб жой бўлмаган камералар ҳам бор экан ва одамларнинг навбат билан ухлашларига тўғри келаётган экан. Тоштурмани қўятуринг – у жой тергов ҳибсхонаси бўлгани учун тўлиб-тошган, дерсиз. Аммо у ерда алоҳида блокда отувга ҳукм қилинганлар ҳам сақланадилар, аёллар камералари ҳам ўша ерда жойлашган, бу жойнинг тергов изолятори бўлганига қарамай, айримлар у ерда йиллаб жазо муддатини ўтайдилар, уларни турли сабабларга кўра бирор ёққа ўтказолмайдилар.\nФарғона.Ру: - Бундан келиб чиқадики, жой кенг ва мўл бўлиши учун яна қамоқхоналар қуриб ташлаш керак экан-да?\n- Шундай деса ҳам бўлади. Умуман олганда, мустабид давлатда қамоқхоналарнинг тез тўлиб қолиши табиий ҳол. Шунинг учун ҳам расмийлар ҳар йили амнистия эълон қилаяптилар – қамоқхоналардаги жойларни бўшатишга уринаяптилар. Бошқа томондан эса, бу жойларга тез орада янги маҳбуслар келадилар ва яна ҳамма ёқ тўлиб кетади... Мана, масалан, ҳозир Қорақалпоғистонда, Жаслиқдаги колониядан сал нарироқда умрбод қамоқ жазосига ҳукм қилинганлар учун қамоқхона қурилаяпти. У қарийб тайёр бўлган. Уни ўтган йилиёқ қура бошлагандилар ва ўйлайманки, яқин орада бу қамоқхона ишга тушади. У 200-300 кишига мўлжалланган. Юқори лавозимли давлат амалдорлари қамоқхонасига келсак, у сариқ рангли, анча катта бўлган уч қаватли бино бўлади. Беворлари баланд – қарийб беш метр келади, агар бундан баланд бўлмаса. У ерда яна кичикроқ бир қаватли бинолар ҳам бўлади. Қамоқхона учун ажратилган жой ҳам кичкина эмас. У Тошкентдаги Гвардейская кўчасида жойлашган. Қамоқхона қуриб битказилган – унинг ёнидаги асфальт йўл тугалланаяпти, эҳтимол, ичкарида ҳамма нарса тайёр бўлгандир. Балки қанақадир пардозлаш ишлари қолгандир. У ерга қўриқчилар қўйиб бўлинган.\nФарғона.Ру: - Яъни янги қамоқхона биринчи мижозларини кутаяпти, деб айтиш мумкин экан-да?\n- Ҳа, сабрсизлик билан кутаяпти.


Бухоро муҳандислик-технология институти профессор- ўқитувчилари ўртасида “Коррупция ва порахўрликка қарши биргаликда курашамиз” мавзусида ўтказилган онлайн тадбир\nБухоро муҳандислик-технология 2020 йил 23 июль\nинститути соат 14 00\nН.Баракаев – Бухоро муҳандислик-технология институти ректори\nР. Хаитов – Бухоро муҳандислик-технология институти ёшлар билан ишлаш бўйича проректори\nС. Гадоев – Бухоро шаҳар Хўжа Исмат масжиди имом хатиби\nБухоро муҳандислик-технология институти факультет деканлари, декан ўринбосарлари, кафедра мудирлари, профессор-ўқитувчилар ва Ёшлар билан ишлаш, маънавият ва маърифат бўлими услубчилари. Жами: 80 нафар иштирокчи.\nИнститут профессор-ўқитувчилари ўртасида “Коррупция ва порахўрликка қарши биргаликда курашамиз” мавзусида ўтказилган онлайн тадбир тўғрисида.\nЭШИТИЛДИ: Тадбирни ёшлар билан ишлаш бўйича проректор Р.Хаитов кириш сўзи билан очиб, тадбирдан кўзланган асосий мақсад, тадбир иштирокчилари ва кун тартиби билан таништириб ўтди. Тадбирнинг асосий мақсади ва моҳияти ҳақида тўхталар экан, у қуйидагиларни таъкидлаб ўтди: “Мамлакатимизда мустақилликнинг дастлабки кунлариданоқ коррупция иллатига қарши курашиш масаласига алоҳида эътибор қаратиб келинмоқда. Чунки порахўрлик – ҳокимият ва бошқарув асосларини емирадиган, унинг аҳоли олдидаги обрўсига путур етказадиган, фуқароларнинг қонуний ҳуқуқ ва манфаатларига дахл қиладиган ҳавфли жиноий ҳодисалардан биридир.\nЎзбекистон Республикасининг “Коррупцияга қарши курашиш тўғрисида”ги қонунини нафақат олий таълим муассасаларида, балки аҳоли ўртасида ҳам кенг тушунтириш ишларини янада кучайтириш зарур”.\nСўз навбати Бухоро муҳандислик-технология институти ректори Н.Баракаевга берилди. У ўз нутқида қуйидагиларга тўхталиб ўтди: “Олий таълимни коррупциядан тозалаш бугунги кун талабидир. Дарҳақиқат, коррупция ҳар қандай давлат ва жамиятнинг сиёсий-иқтисодий ривожланишига жиддий путур етказади. Давлатнинг конституциявий асосларини ва қонун устуворлигини заифлаштиради, пировардида инсон ҳуқуқ ва эркинликларининг поймол бўлишига олиб келади. Умуман олганда, коррупция ҳодисасига сўзнинг кенг маъносида ёндашадиган бўлсак, бу шунчаки жиноят ёки ҳуқуқбузарлик эмас, балки маънавий бузилиш ҳолатидир. Айниқса, таълим-тарбия соҳасида фаолият кўрсатаётган педагог ходимлар, яъни, инсон тафаккури ва билимининг такомили, келажак бунёдкорларининг тарбиясига масъул ўқитувчилар талаба-ёшларни ўз кучига ишонган, қалбида Ватанига, юртига меҳр-муҳаббат ва садоқат туйғусини шакллантиришга эътибор қаратиши зарур. Ҳар қандай даврда ҳам коррупцияга қарши курашиш муҳим масала саналган. Ҳар бир киши ўзига тегишли ваколати доирасида фаолият юритиши лозим, оиласини, фарзандларини ҳаром луқма билан боқмаслиги, қонунга хилоф ишларни амалга оширган фуқаро учун жазо муқаррарлигини барчамиз бирдек англамоғимиз лозим.\nШундай экан, биз – илм аҳли ёшларга коррупцияга қарши курашиш соҳасида ҳуқуқий-сиёсий маданият бўйича маълумотлар беришимиз, ҳуқуқий маданиятли ва зиёли инсонлар сифатида “жаҳолатга қарши – маърифат” деган эзгу ғоя асосида Ислом динининг инсонпарварлик моҳиятини, тинчлик ва дўстлик каби олижаноб мақсадларга хизмат қилишини тарғиб этишда фидоий ва камарбаста бўлмоғимиз лозим”.\nШундан сўнг Бухоро шаҳар Хўжа Исмат масжити имом хатиби С. Гадоев сўзга чиқиб, кун тартибига қўйилган масала ҳақида гапирар экан, Ислом дини уламолари томонидан билдирилган фикрлар, ҳадисларда “порахўрлик, фирибгарлик, таъмагирлик каби иллатларга берилган таснифларни турли мисоллар билан ёритиб берди. Олий таълим муассасасида фаолият юритаётган барча профессор-ўқитувчилар ва ишчи ходимларда ҳуқуқий ва диний онг, ҳуқуқий ва диний маданият юқори даражада шаклланган бўлиши кераклигини таъкидлади.\nДавлатимиз ҳозирги пайтдаги қийинчиликларга қарамасдан профессор-ўқитувчиларнинг ойлик маошларини, нафақа пулларини ўз вақтида бериб турибди. Бу берилган неъматларга ношукурлик қилмайлик. Аллоҳ инсонни яратиб, ризқини белгилаб қўяди. Бу ризқ эса камаймади ҳам, кўпаймайди ҳам, фақат унга барака сўраш мумкин. Ризқимни кўпайтираман деб ноқонуний ҳаракат қилган киши албатта Аллоҳнинг ғазабига учрайди.\nТадбир сўнгида “Энергетика” факултети декани М.Шарипов сўзга чиқиб, ўз сўзини ҳозирги кунда COVID-19 пандемияси сабабли республикамиз ва вилоятимизда юзага келган вазиятлар ҳақидаги маълумотлар билан бошлади. У ўз нутқида қуйидагилар ҳақида тўхталиб ўтди:\n– Ушбу кўзга кўринмас бало бизнинг вилоятимизни ҳам четлаб ўтмади. Шундай таҳликали бир даврда муҳтарам Президентимиз томонидан 08.07.2020 йил ўтказилган видеоселекторда Ўзбекистон халқига яна бир бор мурожати тўғрисида алоҳида тўхталиб, карантин қоидаларига қатий риоя қилиш, институт профессор-ўқитувчилари орасида имкон қадар бу касаллик тарқалиб кетишининг олдини олиш кераклиги таъкидланди. Республикамизнинг барча олий таълим муассасаларида бўлгани сингари бизнинг институтимиз ходимларига ҳам ишлаш учун барча шароитлар яратиб берилган. Аммо шундай оғир синовли даврда ҳам айрим ходимларимиз томонидан абитуриентларнинг қабул жараёнларига ноқонуний аралашиш, таъмагирлик ва фирибгарлик каби баъзи бир камчиликлар учраб турибди. Биз уларни кези келганда огоҳлантираяпмиз, лекин огоҳлантиришларга қарамасдан афсуски бундай иллатлар орамизда учраб турибди. Бу ишда барча кафедра мудирлари ва профессор-ўқитувчилар бирдай масъулдирлар.\nЯнги ўқув йили учун қабул жараёнига масъул қилиб белгиланган профессор-ўқитувчилардан ташқари кишиларнинг ноқонуний аралашуви мумкин эмаслиги, қабул жараёнини шаффоф ва ҳалол ўтказиш кераклиги, олдинги йилларда кимларгадир ўқишга киритиб қўйиш бўйича ноқонуний ваъдалар бериб, жиноят устида қўлга олиниб қилмишларига пушаймон бўлган кишиларнинг тақдирлари тадбир қатнашчиларига ибрат бўлишлиги ҳақида гапирди. Тадбир якунида проректор Р.А. Хаитов тадбир иштирокчиларидан коррупцияга қарши кураш бўйича яна бир бор маъсулиятни оширишларини сўраб қолди.\n“Коррупция ва порахўрликка қарши биргаликда курашамиз” мавзуси юзасидан мутахасислар томонидан билдирилган фикрлар маълумот учун қабул қилинсин.\n2. Бухоро муҳандислик-технология институти барча кафедра, бўлимлари ва талабалари орасида давлат ва жамоатчилик ташкилотлари билан ҳамкорликда “Коррупция ва порахўрликка қарши биргаликда курашамиз” мавзусида доимий давра суҳбатлари, учрашувлар ўтказиб борилсин. (Масъуллар: факультет деканлари, кафедра мудирлари, бўлим бошлиқлари).\nАмалга оширилган ишлар тўғрисидаги маълумотлар ОАВ хусусан, институт расмий веб-сайтида эълон қилиб борилсин. (Масъул: институт ректорининг матбуот котиби Ф.Тўрақулов)\nпроректор Р. Хаитов\nБухоро муҳандислик-технология институтида “Коррупция ва порахўрликка қарши биргаликда курашамиз” мавзусида ўтказилган онлайн тадбир фотолавҳалари\nБугун якшанба. Кечаси онлайн дарс тайёрлаб кечроқ ухладим. Телефонимни заряди тугаб ўчди. Эрталаб соат 9 да дарвозам тақиллади. Очсам завучимиз. Саломлашаман десам дўқ уришни бошлади.\n– Сиз яхши одам эмассиз? Яна уялмай зиёлиман дейсиз…\n– Тинчликми завуч ака?\n– Тинчлик бўлганда келармидим? Бутун районга шарманда килдингиз. Гули Чап Чап таннознинг 9-синфдаги қизи уй вазифасини тушунмай бугун эрталаб соат 8.00 да телеграм гурухига жўнатган экан. Сиз бажариб бермабсиз. Телефон қилса телефонингиз ўчирилган. Гули Чап Чап танноз РайОНО мудирига телефон қилиб арз қилибди. РайОНО мудири директоримизга зудлик билан тегишли чора кўришни топширибди. Сиз эпласангиз муаллимлик қилинг. Мактабимизни шарманда қилишингизга йўл қўймаймиз!!!!\nP.S. Бу кандай бедодлик бўлди. Бугун якшанба. Дам олиш кунику. Ахир муаллим хам одам. Робот хам чарчайдику… дея олмадим.\nСекин ерга караб-тушунарли дедим…\nУ́китувчи ва онлайн дарс берувчилар яхши тушунишади.\nБир ташкилот ходимлари ҳар куни эрталабки 9:00 дан кечки 22:00 га қадар ишлашарди.⠀\nХодимлардан бири бўлса 9:00 да ишга келиб, роппа-роса 18:00 да кетарди.⠀\nҚолганлар ҳайрон бўлиб бошлиқдан сўрашибди:⠀\n— Нега анави ходим ҳам бизга ўхшаб соат 22:00 да эмас, 18:00 да ишдан кетади?⠀\n— Ўртоқлар, ахир у ходимимиз меҳнат таътилида!, – дебди.\n“Кулиб юр қаримайсан”\nТашвишим кўп десанг гар,\nСўзим тингла биродар\nКимнинг қалбида йўқ ғам?…\nКимнинг уйида йўқ кам?\nОсмон қулаб кетса хам,\nКўнглингни кенг тут мудом,\nЎз вақтида ол ором.\nЎзинга қил эхтиром,\nСалга сиқма юракни,\nТакрор айт хуш тилакни.\nЛол қилиб ер, фалакни,\nКулиб юр, қаримайсан.\nНохақ ерга урсаям.\nЁв рўпара турсаям,\nУмр нима? –Оқар сув,\nКунлар ўтмоқда шув-шув.\nҚалбингдан аламни қув,\nКулгу-Зеб гул рухсорга.\nКулолмасга бир қара,\nБирам совуқ истара\nБекмисан ёки тўра,\nСочинг бўлса хам-ки оқ\nХафа бўлма жон ўртоқ.\nИложи борича кўпроқ,\nҚўл силта ғам-ташвишга,\nТиржайиб боргин ишга\nЎрган шундай қилишга\n☺☺☺ кун давомида яхши кайфият сизларни тарк этмасин !


09:46 / 26.07.2017\n«Навоийазот» АЖ иккита инвестиция лойиҳасини амалга ошириш учун хорижий кредитларни жалб этади.\nЎзбекистон Президенти 2017 йилнинг 24 июль куни «Навоийазот» АЖда инвестиция лойиҳаларини ўз вақтида амалга ошириш бўйича қўшимча чора-тадбирлар тўғрисида»ги қарорни имзолади.\nПрезидент қарорига кўра, «Навоийазот» АЖ аммиак ва карбамид ишлаб чиқаришни ташкил этиш бўйича лойиҳани амалга ошириш учун япон банклари кредитини жалб этади.\nBank of Tokyo Mitsubishi бошчилигидаги япон банклари консорциуми Япония экспорт-кредит агентлигининг 21,74 млн. АҚШ доллари миқдоридаги молия маблағларини тақдим этади. Кредит 7 йиллик муддатга берилади.\nCommerzbank (Германия) ва Crédit Suisse (Швейцария) банклари консорциуми эса «Навоийазот» АЖда азот кислотаси ишлаб чиқаришни ташкил этиш» лойиҳасини амалга ошириш учун 115,62 млн. АҚШ доллари миқдорида кредит тақдим этади. Ушбу кредит 11 йиллик муддатга берилади.\nЎзбекистон раҳбари «Асака» АТБ ва «Ўзсаноатқурилишбанк» АТБга «Навоийазот» АЖга миллий валютада қиймати 35,4 млн. АҚШ долларилик кредит линиялари очилишини таъминлаш вазифасини юклади. У 10 йиллик муддатга берилади.\nПрезидент «Навоийазот» АЖга истисно тариқасида, қатор инвестиция лойиҳаларини амалга ошириш доирасида 2018 йилнинг 1 июлига қадар лойиҳа ҳужжатларини ишлаб чиқиш билан бирга, қурилиш ишларини олиб боришга ҳам рухсат берди.\nкредит лойиҳа Навоийазот


Мануэль Пеллегрини «Милан»га устозлик қилмайди » Скачать музыку бесплатно новинки музыки 2016-2017\nМануэль Пеллегрини «Милан»га устозлик қилмайди\nКомментариев: 0 Просмотров: 87 Дата: 10-06-2016, 05:39 Чилилик мутахассис Мануэль Пеллегринининг агенти Хесус Мартинес мижози «Милан»да иш бошлаши ҳақидаги миш-мишларни рад этди. Аввалроқ Пеллегрини «Милан»нинг эҳтимолий янги эгалари билан дастлабки келишувга эришгани ҳақида хабарлар пайдо бўлган эди. «Милан» ҳақидаги гаплар — оддий миш-миш, ёлғон ахборот. Сизни иштонтириб айтишим мумкинки, биз ҳеч қачон «Милан» билан мулоқотга чиқмаганмиз», — деди агент. «Мануэль лойиҳаси хотиржам вазиятда ишлаш имконини берувчи клубни изламоқда. Яна қайтараман — биз ҳеч қачон «Милан» билан алоқага чиқмаганмиз», — деди Пеллегринининг агенти. - деб хабар бермоқда Stadion.uz нашри.


ИнтерФУТБОЛ :: «Қироллик» клубидаги дастлабки украиналик ҳақида\n«Қироллик» клубидаги дастлабки украиналик ҳақида\nУкраиналик ёш иқтидор соҳибининг «Реал»га ўтиши ҳақида гап-сўзлар тарқалганида кўпчилик ажабланганди. Бироқ 19 ёшли дарвозабон чиндан ҳам «Қироллик клуби»га ўтди.\n6 йилга мўлжалланган келишув қиймати 9 млн. еврога тенг бўлди. Бундан ташқари, Андрей Луниннинг аввалги клуби - «Заря» ҳам маълум бонусга эга чиқди.\nКелишув арафасидаги вазият\nЗайниддин Зидан жамоани тарк этгач, ортидан унинг ўғли - Лукага ҳам жавоб берилди. Ёш бўлишига қарамасдан, Лука 2004 йилдан бери клуб тизимида шуғулланар, жамоанинг 3-дарвозабони ҳисобланарди.\n«Реал»нинг янги бош мураббийи Хулен Лопетеги собиқ дарвозабон бўлгани боис, сўнгги чизиққа эътибор қаратиб, учинчи дарвозабон позициясини кучайтиришни лозим топди.\nАндрей Лунин ҳақида\nЁш посбон Харьков вилоятида туғилган бўлсада, фаолиятини «Днепр»да бошлади. У келган пайт жамоанинг ёрқин даври ортда қолган, ЕЛ финали тарихга айланиб улгурганди. Андрей ўз дебютини нишонлаган 2016|2017 йиллар мавсумида жамоа биринчи лигага тушиб кетди.\nМолиявий муаммолар туфайли «Днепр» яна пастга шўнғигач, футболчилар бошқа жамоаларга ўтиб кетишди. Лунин эса «Заря» сафидан жой олди. Луганскдаги мавсумни барқарор ўтказган ёш посбонни мухлислар мавсумнинг энг яхши ўйинчиси сифатида эътироф этишди.\nДеярли Акинфеевнинг ўзи\nЛунин билан россиялик касбдоши ўртасидаги ўхшашлик шундаки, иккови ҳам жуда барвақт камолотга етишди. Дарвоза чизиғида бундай ҳол жуда кам кузатилади. Ўз фаолиятини 18 ёшда бошлаган Андрей бир йилдан сўнг терма жамоа таркибидан жой олди.\nБу воқеа яқинда, Саудия Арабистони термасига қарши ўртоқлик учрашувида юз берди. Шу тариқа Лунин ўз миллий жамоаси тарихидаги энг ёш дарвозабонга айланди.\nТўғри, Акинфеев Россиянинг бош жамоаси шарафини 18 ёшидан бошлаб ҳимоя қилиб келмоқда. Бу икки касбдош ўртасидаги яна бир умумийлик - сўнгги маррадаги совуққонлик. Фарқли жиҳатлари эса шундаки, украиналик дарвозабон Акинфеевдан бўйдорроқ - 191га 186.\nЖурналистлар анчадан бери Лунинни «кўҳна қитъа»га «бичаётгандилар». Андрей ҳаттоки, ЕЛда ҳафтанинг рамзий термаси сафидан жой олишга ҳам улгурди - ўшанда «Заря» гуруҳ босқичи доирасида «Атлетик»дан устун келган, Лунин эса ёрқин ўйин кўрсатганди.\nСўнгги пайтларда украиналик посбоннинг «Арсенал», «Милан», узоғи билан «Ювентус» сафидан жой олиши тахмин қилинаётганди. Андрейнинг ўзи эса топ клубда ўйин амалиёти етарли бўлмаслигидан чўчиб, ортиқча қизиқмаётганди. Бироқ тақдир бу борада у билан ҳисоблашиб ўтирмади.\n«Маблағ ёки клубнинг нуфузи - биз учун муҳим эмас. Андрейнинг ўсишига кафолат бера оладиган ва захирага ўтқазиб қўймайдиган жамоага розилик берамиз», - деганди Луниннинг отаси бир неча кун аввал. Лекин кейинчалик Андрейнинг «Реал»га қизиқиши таъсир этдими, ҳар ҳолда, у таклифни қабул қилди.\nАйни пайт Луниннинг захирада қолиши ёки ижарага йўл олиши эҳтимоли юқори. У ҳолда «Реал» Лука Зидан ўрнига бошқа бир номзодни топиши керак бўлади. Шунингдек, Андрейда яна бир вариант мавжуд - у «Рел»нинг иккинчи жамоаси сафида Сегундада тўп суриши мумкин.\n- Мен «Реал» таркибида ўйнашни орзу қилардим. Мадрид клуби мухлиси эканимни Украина матбуотига кўп марта айтганман. Ҳозир жамоанинг асосий дарвозабони бўлиш ҳақида ўйламаяпман. Ҳа, бу позицияни қачондир эгаллаш ниятидаман. Менга илҳом бераётган орзу - «Реал» сафида узоқ вақт тўп суриб, ЕЧЛ кубогини қўлга киритиш.\nТурли жамоалардан кўплаб таклифлар олганимни ҳамма билади. Бироқ «Реал» - менинг орзум, «кумир»им Криштиану Роналду шу ерда фаолият юритади. Бу ерга пул учун келганим йўқ! - дейди ёш кипер.


Саида Мирзиёева: “Журналистлар эркинлигини йўқотишдан қўрқмасдан, хато қилиш ҳуқуқига эга бўлишлари керак” | Qalampir.uz\nСаида Мирзиёева: “Журналистлар эркинлигини йўқотишдан қўрқмасдан, хато қилиш ҳуқуқига эга бўлишлари керак”\nЖамият\t05 Март 21:54 5729\n“ОАВ ҳақиқий тўртинчи ҳокимиятга айланмоқда, одамлар сиёсат ва давлат бошқаруви билан қизиқяпти, унинг фаолиятига баҳо бераётир, энг муҳими, танқидий руҳда, очиқ ва қўрқувсиз фикр билдирмоқда. Масс-медиа давлат органлари устидан фуқаролик назоратининг етакчи кучига айланди”. Бу ҳақда Ўзбекистон Республикаси Президенти Шавкат Мирзиёевнинг тўнғич қизи – Миллий масс-медиани ривожлантириш ва қўллаб-қувватлаш жамоатчилик фонди Васийлик кенгаши раиси ўринбосари Саида Мирзиёева бугун, 5 март куни очилган II Марказий Осиё судьялар мулоқотида гапирди.\nСаида Мирзиёевага ўкра, мамлакатда тақиқланган мавзулар, ўз-ўзини цензура қилиш ва чекловлар камаймоқда. Журналистлар ўзларининг профессионал фаолиятини ҳимоя қиладиган қонунлардан самарали фойдаланмоқда.\n“Илгари камера ва диктофон тутган одамни ҳеч қандай тушунтиришсиз қаергадир киришига рухсат беришмаган бўлса, бугун журналист ишига тўсқинлик қилиш учун жиддий асослар керак. Оммавий ахборот воситалари овоз ёзиш ва тасвирга тушириш техникаси билан суд мажлисларида иштирок этиш имкониятини талаб қилдилар ва бунга эришдилар. ОАВ амалдорлардан қилинган ишлар ва молиявий ҳисоботлар талаб қилишни ўргандилар.\nВа энг муҳими – Ўзбекистон журналистлари ва блогерлари ҳамжамиятлари бирлашмоқда. Яқинда Миллий масс-медиани қўллаб-қувватлаш ва ривожлантириш жамоат фонди ташкил этилди. Мен бундай илғор ва улкан мақсадларга интилаётган журналист ва блогерлар жамоасининг иштирокчиси бўлиш шарафига муяссар бўлдим. Улар Ўзбекистонда ОАВ ролини кучайтириш ишига бефарқ эмас. Жамғарма ўз олдига кўплаб вазифаларни қўйган ва уларнинг асосийлари – ОАВ тўғрисидаги қонунларни такомиллаштириш, журналист ва блогерларнинг ҳуқуқий маданияти ва профессионал кўникмаларини ошириш ҳамда уларнинг қонуний манфаатларини ҳимоя қилиш”, дейди Мирзиёева.\nЎзбекистон оммавий ахборот воситалари, журналист ва блогерлар олдида турган энг катта муаммолардан бири қонунларнинг эскилиги, мавжуд қонунчилик бугунги давр талабига жавоб бермаслиги ва уларнинг кўп қисми бир ёқлама ишлаб чиқилганидир. Саида Мирзиёева ўз нутқида бу жиҳатларга ҳам эътибор қаратиб, шундай дейди:\n“Шуни таъкидлашни истардимки, ахборот маконини тартибга солувчи қонунлар ўн – ўн беш йил давомида сезиларли даражада ўзгармади. Уларнинг кўпида мутлақо эскирган тушунчалар мавжуд ва улар замонавий қарашларга жавоб бермай қолди. Ушбу норматив ҳужжатларнинг кўпи, масалан, Ўзбекистон Республикаси Жиноят кодексининг “билдирган фикри учун ва танқид қилганлиги учун фуқароларни таъқиб қилиш” меъёри мавжуд 144-моддаси ҳеч қачон амалда қўлланмаган. Ҳеч ким бу модда ҳақида билмайди ҳам. Ҳа, Қонун доим ҳам Тараққиётга ета олмаяпти. Биз буни тушунамиз ва журналистлар ҳуқуқий соҳада осон ҳаракат қилиб, самарали ишлашлари учун барчасини қиляпмиз.\nЭътиборингизни шунга қаратмоқчиманки, Ўзбекистон Республикаси Жиноят кодексининг 139 ва 140-моддаларига туҳмат ва ҳақорат қилганлик учун озодликни чеклаш ва озодликдан маҳрум этишни бекор қилиш ҳамда ушбу қилмишлар учун жарималар миқдорини камайтиришни назарда тутувчи ўзгартишлар киритиш тўғрисидаги қонун лойиҳаси ишлаб чиқилди. Сўз учун инсонни қамаб бўлмаслигига, фуқаролик ва маъмурий чора кўриш етарли эканига қатъий ишонамиз. Журналистлар эркинлигини йўқотишдан қўрқмасдан ҳато қилиш ҳуқуқига эга бўлишлари керак”.\nКеча, 4 март куни Миллий масс-медиани ривожлантириш ва қўллаб-қувватлаш жамоатчилик фонди яна бир бор туҳмат ва ҳақорт учун жавобгарликни эркинлаштириш масаласини ўртага ташлаган эди. Ушбу масала Мирзиёеванинг нутқидан ҳам ўрин олди.\n“Бу муҳим мавзу бугунги конференциянинг кун тартибига киритилган. Туҳмат ва ҳақорт учун жавобгарлик белгиланган миллий қонунчиликни эркинлаштириш масаласи халқаро ташкилотларнинг тавсияларини ҳисобга олган ҳолда кўриб чиқилмоқда. Мана кўп йилдирки, ушбу ташкилотларнинг айримлари мазкур масала юзасидан муносабатини билдириб келмоқда.\nШунингдек, ва бу жуда муҳим, Ўзбекистон Республикаси Жиноят-процессуал кодексининг 327-моддасига “Интернет тармоғи ахборот ресурслари” сўзларини қўшимча қилиш таклиф этилмоқда. Бундай қўшимча ҳуқуқни муҳофаза қилувчи органларга нафақат оммавий ахборот воситаларида, балки ижтимоий тармоқлар ва мобил мессенжерларда ҳам аён қонун бузилиш ҳолатлари бўйича хабарларга асосланиб чора кўриш мажбуриятини юклайди. Қонун бузилиш аломатлари баён этилган ҳар қандай хабардан сўнг масъул идоралар мазкур хабарни жиноий иш қўзғатиш ва фактлар текширувини бошлаш учун сабаб қилиб олишлари шарт бўлади. Бундай ҳолларда таҳририятлар улардан талаб қилиниши мумкин бўлган тегишли ҳужжатли, шунингдек, видео ва фото кўринишидаги далилларга эга бўлишлари лозим. Албатта, таҳририят ахборот манбасини ошкор этмаслик ҳуқуқига эгалиги тўғрисидаги норма ўз кучида қолади.\nШуни ҳам таъкидлашни истардимки, ушбу қонун ижодкорлигида нафақат ҳуқуқшунослар, балки журналист ва блогерлар ҳам иштирок этмоқда. Улар аниқ мисоллар асосида ўз таклиф ва мулоҳазаларини киритмоқда. Ҳа, биз бунга одатланмаганмиз”, дейди Саида Мирзиёева.\nМаълумот ўрнида, ЕХҲТнинг ОАВ эркинлиги масалалари бўйича вакили Арлем Дезир билан ҳамкорликда иккинчи маротаба ташкиллаштирилаётган халқаро даражадаги икки кунлик тадбирда ЕХҲТ минтақаси ва Марказий Осиё давлатларидан 40 дан зиёд юқори малакали эксперт-мутахассислар, юрист-ҳуқуқшунослар, судьялар иштирок этмоқда.\nХалқаро анжуманда ОАВ ва сўз эркинлигини таъминлашда миллий суд тизимларининг ўрни бўйича мавзулар муҳокама қилинади. Ушбу тадбир дунё миқёсидаги янги тенденциялар, сўз эркинлиги ҳамда оммавий ахборот воситаларининг чеклов ва тўсиқларсиз фаолият юритиши билан боғлиқ долзарб масалаларни муҳокама қилиш учун, шунингдек, бу борада юзага келадиган муаммоларни ҳал этиш бўйича фикр ва тажриба алмашиш учун платформа бўлиши кўзда тутилган.\nМаълумки, айрим ҳолларда суд ҳокимияти миллий хавфсизлик, терроризмга қарши курашиш ва жамоатчиликни ҳимоя қилиш фикрларидан келиб чиқиб, сўз эркинлигини чеклашга ён босишга мажбур бўладилар. Шундан келиб чиқиб, “II Марказий Осиё судьялар мулоқоти” доирасида сўз ва ОАВ эркинлиги борасида халқаро стандартлар муҳокама қилинади, шунингдек, миллий хавфсизлик, адоват, таҳқирлаш, диффамация, яъни туҳмат масалалари ҳам кенг қамровда кўриб чиқилади.\n21 Сентябрь 14:55 84736\n22 Сентябрь 12:10 79691\n22 Сентябрь 13:46 73142\n22 Сентябрь 14:14 31327\n22 Сентябрь 09:22 30287


Уммон юзидаги мавжлар (Нодир Норматов ва Лазиз Бахранов суҳбати) (2016) | www.ziyouz.uz\nБош саҳифа СуҳбатларУммон юзидаги мавжлар (Нодир Норматов ва Лазиз Бахранов суҳбати) (2016)\nЧоп этилган 16.08.2017 21.01.2021 МуаллифZiyouz.uz\nЁзувчи, санъатшунос Нодир Норматов билан илмий ходим Лазизжон Бахрановнинг суҳбати\nЛазизжон Бахранов: Мустақиллик халқимизга ўз тақдирини ўзи яратиш, эркин ва фаровон ҳаёт барпо этиш имконини берди. Бунинг натижасида, миллий қадриятлар тикланмоқда, маданият, санъат соҳаларида катта ўзгаришлар кўзга ташланмоқда. Ўзбек тасвирий санъатида янги-янги бадиий йўналишлар пайдо бўлмоқда. Серқирра ҳаётни, замондошларимиз портретларини, жамиятимизда рўй бераётган ўзгаришларни объектив рангтасвирга тушириш анъанага айланди. Президентимиз Ислом Каримов таъкидлаганидек: “Ҳозирги кунда миллий маънавиятимиз ривожини тасвирий санъат намуналарисиз тасаввур этиб бўлмайди. Ўзбек рассомларининг кейинги йилларда самарали ижод қилиб, янги-янги ютуқларни қўлга киритаётгани, бу соҳада кўплаб ёш истеъдод эгалари кириб келаётгани унинг равнақи ва истиқболидан далолат беради”. Ҳақиқатан ҳам, бу борада ютуқларимиз кўп. Бироқ, тараққиёт вақт ўтган сари олдимизга кўплаб вазифаларни қўяверади. Уларни адо этгандагина соҳа янада ривожланади. Тасвирий санъатни ривожлантирувчи омиллардан бири эса бадиий танқиддир. Нодир ака, ўзбек бадиий танқидчилигинг бугунги ҳолати сизни қониқтирадими?\nНодир Норматов: Тасвирий санъат асарларини, хоҳ у миллий, хоҳ жаҳоний бўлсин, тушунишда таржимон талаб этилмайди. Аммо, бадиий танқидда тилнинг аҳамияти беқиёс. Биз ўзбек тасвирий санъатини англашда замонавий санъатшуносликни бадиий танқидга эҳтиёжи катта бўлиб бораётганлигини сезиб турибмиз. Бу эса бугунги кунда тасвирий санъатимиз хилма-хиллиги, кутилмаган “изм”лару янгича ва эскича услуб ҳамда уларнинг қоришиқлиги, мавҳум ва ботиний маънолар касб этаётган асарларга тўлиб-тошганлиги билан изоҳланади. Тўғри, бу соҳада русийзабон мухлисларнинг омади чопган, улар ҳам Ўзбекистонда, ҳам Россияда нашр этилаётган минглаб китоблардан баҳраманд бўлишмоқда. Аммо, республикамизда яшайдиган ўттиз миллиондан ортиқ аҳолининг асосий қисми ўзбек тилида гаплашади. Ана шундан келиб чиқиб, мен бадиий танқидчилигимизнинг бугунги аҳволини қониқарли, деб ҳисобламайман.\n– Маълумки, истиқлол мусаввирларимизга ижод эркинлиги, тасвирий санъат услубини эркин танлаш, ўзининг бадиий-эстетик қарашларини очиқ ифодалаш ва тарғиб этиш имконини берди. Энг муҳими, мусаввирларимиз объектив ҳақиқатга таяниш, уни ўз асарларида ифодалаш имконига эга бўлдилар. Ушбу эркинликдан тўғри фойдаланиш, бадиий жараёнларни фалсафий-эстетик тадқиқ этиш жамиятни маънавий юксалтириш нуқтаи назаридан долзарб муаммо ҳисобланади. Кейинги йилларда чоп этилган танқидчиликка доир илмий мақола ёки асарлардан қайси бирларини бадиий жараёнларни кенг қамровда тадқиқ этган дейиш мумкин? Уларда қандай илмий-танқидий фикрлар, концепциялар илгари сурилган?\n– Назаримда, тасвирий санъат соҳасида биеннале (ҳар икки йилда ўтказиладиган ижодий кўргазма) муносабати билан ёзилган бир-икки мақолани ҳисобга олмаганда таҳлилий мақолалар кам чоп этилди. Тўғри, бу соҳада Ўзбекистон Бадиий академияси санъатшуносларининг давра суҳбатлари ўтказилди. Улардан бир қисмининг “San’at” журналида чоп этилиши эътиборни тортди. Аммо, ўзбек тасвирий ёки амалий санъатининг бошқа турлари ва жанрлари ҳам бор-ку. Айтайлик, ҳайкалтарошлик.\nЖанрлар муаммоларига бағишлаб мазкур санъат журналнинг алоҳида сонлари нашр этилмоқда. Аммо, ҳар бир соҳада ўз мулоҳазаларини билдираётган мутахассисларнинг бу чиқишлари амалиётда қай даражада ҳисобга олинаётир, мониторинги қай аҳволда? Бу ҳам жиддий масала. Давлатимиз бу соҳаларни ривожлантириш учун барча имконият ва имтиёзларни яратган ҳозирги пайтда биз уларнинг истиқболларига бефарқ бўлмаслигимиз керак.\nСўнгги йилларда турли грантлар ва лойиҳалар асосида Акбар Ҳакимов, Нигора Аҳмедова, Элмира Гул, Камола Оқилова сингари мутахассислар анчагина салмоқли тадқиқотлар қилишди. Аммо, уларнинг аксарияти рус тилида.\n– Мустабид тузум даврида ижоднинг барча соҳалари қатори тасвирий санъат ва бадиий танқидчилик ҳам коммунистик мафкура талабларига, догмаларига бўйсундирилган эди. Социалистик реализм ижтимоий борлиқни тасвирлашнинг ягона объектив услуби сифатида қаралган, ундан чекинган ёндашув “буржуа эстетикаси”, “халқчилликнинг бузилиши”, “соцреализмдан чекиниш” каби тамғалар билан қораланган. Ижод эркинлиги ва танқидий ёндашув зарурлиги расмий ҳужжатларда қайд этилган бўлса-да, реал ҳаётда “соцреализм намояндалари”нинг ижоди, асарлари бадиий танқиддан холи эди. Ҳозирги кунда мураккаб, серқирра ва ранг-баранг бадиий жараёнлар кечаётган пайтда танқидчилигимиз қай даражада ривожланаяпти?\n– Назария ўз йўлида, бироқ санъатшунос ўзи танлаган йўналишда ишини амалиёт билан боғлаб, аниқ далиллар асосида иш олиб бориши керак, деб ўйлайман. Тўғри, гилам ва ипакдан санъат асарлари яратиш соҳасида бир қанча ишлар олиб борилди. Аммо, уларни етарли деб бўлмайди. Гап шундаки, аввало, ўзбек тасвирий ва амалий санъатининг турлари ва жанрлари ривожи бир хил эмас. Унинг янги давр шароитидаги ҳолатига эътибор берадиган бўлсак, катта имтиёзлар берилган. Халқ амалий санъатида, жумладан, миниатюра ёки кулоллик санъат даражасидан кўра кўпроқ ҳунармандликка томон оғаётгандек. Бу ҳолат – бозор иқтисодиётига мослашиш майллари, бошқа санъат турларига ҳам салбий таъсир кўрсатмоқда. Хўш, ана шундай ҳолатларга бадиий танқидчилигимиз қай даражада муносабат билдирди? Бунга Акбар Ҳакимов, Камола Оқилова, Элмира Гул каби мутахассисларнинг мақолаларини ҳисобга олмаганда, ўзига хос ечимлар, жавоблар топиш қийин.\n– Ижодий эркинлик туфайли миллий тасвирий санъатда кубизм, сюрреализм, импрессионизм, традиционализм, символизм, абстракционизм, авангард, натурализм, гиперреализм, эротик санъат, поп-арт, неоимпрессионизм, неоклассицизм, фотореализм, футуризм каби бадиий-услубий ёндашишлар ривож топмоқда. Жаҳон тасвирий санъатидаги услубларни ўзлаштиришга бўлган интилиш янги фалсафий-эстетик парадигмани шакллантирмоқда. Бу эса бадиий жараёнларни кенг ва чуқур таҳлил этишни тақозо этмоқда. Президент Ислом Каримов инсон маънавиятига таъсир этувчи барча соҳани, шу жумладан тасвирий санъатни ҳам “халқнинг маънавий эҳтиёжлари, замон талаблари асосида янада кучайтиришимиз, янги босқичга кўтаришимиз зарур”, деб таъкидлаган эди. Бунинг энг самарали, санъат тарихида синовлардан ўтган воситаси тасвирий санъат равнақига конструктив, илмий-рационал таъсир этувчи бадиий танқидчиликдан фойдаланишдир.\n– Бу жуда нозик масала. Мен маълум бир муддат Камолиддин Беҳзод номидаги Миллий рассомлик ва дизайн институтида дарс берган эдим. Ўша пайтларда талабаларга эркин мавзу ва тасвирий санъат соҳасида жанрлар бўйича мақолалар ёздиргандим. Маълум бўлдики, аввало, бу масала ечими тарбия билан боғлиқ экан.\nНазария ва амалиёт туташган жойда ривожланиш бўлади. Бу масаланинг ечими эса талабаларни учинчи босқичдан сўнг тегишли жойда амалиёт ўтиши билан ижобий натижа беради. Бундай ёндашиш дунё мамлакатларида аллақачон йўлга қўйилган.\n– Реализмга муносабатингиз қандай?\n– Реализм, бу – барча “изм”ларнинг онаси, дейиш мумкин. Реализм ҳаёт инъикоси, ҳаётдан, воқеликдан илҳомланади. Реализм туфайли жамики бақувват ёки мукаммал, чала ва саёз оқимлар пайдо бўлади. Аммо, уларнинг тасвирий санъатда ўз имкони даражасида излари қолади. Уммонга майда тош ташласангиз, тўлқин эмас, мавж ҳосил бўлади. Шу маънода, реализм қудратли кучга эга, у катта бир иморатнинг пойдеворидир.\n– Бугун “оммавий санъат”, “оммавий маданият”нинг инсон маънавиятига салбий таъсири ҳақида кўп гапирилмоқда. Мазкур иллатнинг олдини олиш ва бартараф этишда бадиий танқидчиликнинг ролини қандай баҳолайсиз?\n– Ҳар қандай санъатнинг асоси, ўлчови, мезони бор. У осмондан тушмайди. Агар санъатда мантиқ, меъёр, уйғунлик, нозиклик устунлари бузилса ёки чала бўлса, у салбий ҳодисага айланади. Чалалик туфайли ана шундай чала маданият, чала санъат намуналари рўй беради. Бу бир иллат, касаллик. Уни ижобий томонга ўзгартириш учун соғлом муҳит керак.\n– Кўргазмаларда намойиш этилаётган асарларда мусаввирларнинг ички ҳиссиётлари устуворлик қилаётганини кузатиш мумкин. Аслида, мусаввир ҳам шу замон ва маконнинг одами. Шу маънода ижодкор ҳам фақат ўзининг ўй-хаёллари, ички кечинмалари билан овора бўлиб қолмаслиги, жамиятда кечаётган ўзгаришларга, мавжуд камчилик ва муаммоларга фаол муносабат билдириши зарур. Шундагина тасвирий санъат асарлари томошабинлар орасида оммалашиб, мусаввир ва жамият мақсадлари, манфаатлари уйғунлаша боради…\nТасвирий санъат, бу – оддий реалликдан яширин оламга қўйилган қадам, деган эди Жуброн Халил. Шу маънода унда мажозлар, шартлиликлар, имо-ишоралар ёғдулар ва ранг сочмалари, тимсоллар орқали ижодкор нияти намоён бўлади. Рангтасвир, бу – плакат ёки публицистика ҳам эмас. Унинг маъносида яширин оламлар шарпаси бор.\n– Аксарият ҳолларда томошабин маданияти ҳақида сўз юритилганда, асосан, театр, кино ёхуд концерт томошабинининг маданияти гапирилади. Ҳолбуки, тасвирий санъат асарларини идрок этувчи томошабиннинг маданиятини юксалтириш ҳам ижтимоий-маънавий тараққиётнинг муҳим омили саналади. Бу борада сизнинг фикр-мулоҳазаларингиз қандай?\n– Мақомни ҳар ким ҳам тушунавермайди, аммо у яхши ижро этилса, истаган тингловчи қулоқ солиб завқ олади. Тасвирий санъат соҳасида ҳам ҳаммани тушунадиган қилиб тарбиялаш қийин, бу ўринда санъатшуносларимиз ҳеч бўлмаганда, бошланғич тарбияни бериш усулларини ўйлашлари керак, деб ўйлайман.\nХулоса қилиб айтганда, бугунги ўзбек бадиий танқидчилиги замонавий бадиий жараёнларда рўй бераётган янгиланишлардан, хусусан, тасвирий санъатдаги услубий ўзгаришлардан орқада қолмоқда. Тасвирий санъатнинг бугунги ҳолатини таҳлил этиш, ютуқ ва муаммоларига жаҳон танқидчилиги даражасида ҳаққоний баҳо бериш борасида сусткашликка йўл қўйилмоқда. Ёш, истеъдодли санъатшунос-танқидчилар авлодининг етишиб чиқиши қийин кечмоқда. Ҳолбуки, тасвирий санъат халқимизнинг маънавий-маданий юксалишига қанчалик ижобий таъсир этса, танқидчилик ҳам томошабин ва мусаввирнинг бадиий-эстетик дидини ўстириш орқали умумтараққиётга шу қадар кучли таъсир этади. Шу боис, бу соҳани ҳар томонлама ривожлантириш долзарб масала ҳисобланади.\n← Аввалги Аввалги Манзар Абдулхайр. Маъно ва тимсоллар сири\nКейинги → Кейинги: Нўъмонжон Раҳимжонов. Жимжит жолалар (қисса)


..Яхшидир бир ғариб дилин қилсанг шод – Сурхон тонги\nБош саҳифа / Жамият / ..Яхшидир бир ғариб дилин қилсанг шод\nМарт 20, 2019\tЖамият Изоҳ қолдириш 439 Кўрилди\nХалқимизнинг инсоний туйғулар билан боғлиқ яхшиликка ундовчи удумларидан бири қўни-қўшни, қариндош-уруққа ва эҳтиёжмандларга доим ёрдам кўрсатишдир. Бу ақида бугун ҳам давом этиб келмоқда.\nДонишманд боболаримиз кекса кишиларга, қариндош-уруғларга, маҳалла-гузар аҳлига нисбатан ҳурмат, меҳр-оқибат ва ёрдам тўғрисида махсус тарбиявий рисолалар битганлар.\nСаховат бегона дилларни бирлаштиради, биродарлик ришталарини мустаҳкамлайди. Наврўз байрами арафасида, Сурхондарё вилоят божхона бошқармаси бошлиғи Толиб Саидов бошчилигидаги бир гуруҳ божхоначилар ҳам хайрли ишга қўл урдилар. Божхона ходимлари Термиз шаҳрида истиқомат қилаётган бир неча кам таъминлаган, боқувчисини йўқотган ва кўмакка муҳтож хонадонларга боришиб, уларнинг ҳолидан хабар олдилар ва озиқ-овқат маҳсулотларини улашдилар. Шунингдек, хонадонларнинг ҳовли ва томорқаларига мевали дарахт кўчатларини ўтқаздилар.\nҲа, кичик ёрдам бир инсон ҳаётини яхшилаши унга бир олам қувонч олиб келиши мумкин. Меҳр-мурувват ва саховат ёйилган юрт эса обод, халқи фаровон, одамлари аҳил, иноқликда тўкин ҳаёт кечирадилар.\nТэгларёрдам кам таъминланган муҳтож\nОлдинги Садоқат ва хоинлик\nКейинги Мактабимизда миллий бурчак